text:
SOAB – Marnix “Nanishi kòrá, kabei kua koló ku ta. Rarara, Payaso bo ta?” Jump In 17-2-2020
SOAB huntu ku Marnix College VSBO ta organisá riba djaluna 17 Febrüari 2020 su
Jump In tradishonal. E Jump In ta start 8’or di anochi i ta kaba 12’or di anochi.
E tema e aña aki ta: “Nanishi kòrá, kabei kua koló ku ta. Rarara, Payaso bo ta?”.
E evento ta tuma lugá na Kura di Arte na Pietermaai i músika ta na enkargo di
ERA, GENTZ i Dj Bradley.
Rei /Reina di Tumba 2020 tambe lo ta presente pa deleitá nos ku su tumba ganadó.
Karchi di entrada ta kosta 70 florin (ta inkluí asesorio, 5 drinks i 2 snèk).
Karchinan ta optenibel for di djaluna 27 Yanüari próksimo na bali di SOAB durante
di siman di 08:00 – 17:00. Esaki te kaminda tin na stòk!


c: text/html

text:
Diamars ultimo nos fraccion a entrega un mocion na Parlamento di Aruba p’asina Algemene Rekenkamer por inicia un investigacion di nobo relaciona cu e hedging cu ta costa pueblo miyones di florin tur luna. E biaha aki nos a pidi pa auditoria di gobierno mes haci e investigacion aki pasobra esun di PWC tawata limita y nos fraccion ta desea pa esaki sosode na un manera mas amplio.
Prijs di crudo a baha
E mocion a wordo traha a base di diferente punto di consideracion, entre otro cu prijs di crudo a baha considerablemente sin cu consumidornan di coriente a haya ningun tipo di rebaho. Tambe e hecho cu feitenonderzoek ehecuta no tawata completo y esaki nos por a conclui tambe for di e rapport. Remarcabel ta cu a limita e investigacion den e proceso di hedging y a exclui e rolnan di Utilities N.V y Gobierno mes cual a pone cu esakinan a keda “out of scope”. Ademas di esaki e entrevistanan haci tawata solamente cu esnan cu WEB a permiti. Otro punto cu a capta atencion tawata cu no por a verifica e informacionnan financiero.
Investigacion riguroso
A base di esaki nos fraccion a dicidi cu e proceso di hedging mester wordo investiga mas profundo. Esaki a pone cu den e mocion nos a pidi e posibilidad pa Algemene Rekenkamer inicia un investigacion riguroso. Apesar cu partido AVP a vota contra di esaki, nos no por wordo stroba, pasobra fraccion di MEP riba su mes a manda pidi un investigacion caba. For di medio di comunicacion nos por a compronde tambe cu director di WEB, sr. Boekhoudt lo por wordo retira. Loke ta cuestionabel di esaki ta e echo cu no ta su so por bay. Acaso ta e tawata esun cu a pidi pa stabilisa e prijs di coriente? Con ta bay para cu e Hunta di Comisario cu a causa e desaster aki a base di peticion di Gabinete Eman? Cu otro palabra sr. Eman y sr. de Meza acaso nan si por sink un compania y Aruba haciendo como sifuera nada no a pasa? Esakinan ta punto cu cada un ciudadano mester evalua riba nan mes.

robotstxt: allowed

filter: keep


text: Statistikanan ta mustra ku tin un òumento alarmante di diabetikonan na Kòrsou. Ku e video aki, Organics Foundation ta kontribuí na prevenshon di diabetes I na mes momento empoderamento di e diabetíko informand’e di e desaroyonan mas resien na area di medisina. Un entrevista sumamente intresante pa tur hende ku ke kompronde kiko ta diabetes I kiko ta e kòusa real di e malesa aki. Si bo tin un famia ku ta sufri di e malesa aki, por fabor, komparti e informashon aki ku’né. Pa un Kòrsou duradero, un Kòrsou mas salú. Fundashon Organics.


text:
Dinviandra (Dina) tabatin e kustumber aki:
- * Su ora di pause ta 12pm
- * E ta bai Kantine
- * Kome su lunch.
- * Sinta chil warda ora yega
- * Traha un chukulati kayente bon sut
- * Kana bai kantor bèk ku ne.
E kier a stòp ku e chukulati (aunke no nesesariamente e ta malu).
E informashon aki bou ta parti di loke a yud’e stòp di cheat ku chukulati.
Tin 1000 motibu ku nos ta cheat,
Pero un di esnan prinsipal ta ora bo ta cheat
pa kustumber.
Paso nos kustumbernan ta hasi nos ken nos ta.
I esei ta den tur area di nos bida, inkluyendo nos peso.
Den neurologia i psygologia nan ta papia hopi di e “habit loop””
Ta e sirkulo ku tur habito ta kore rondo di dje.
I sibo kibra e siruko ei, bo ta kibra e habito.
Señal – Rutina – Premio
Ban bèk na dina.
Dina su Señal tabata
* 12 or. Ora di kome.
Su Rutina tabata,
* Su ora di pause ta 12pm
* Bai koffie kamer,
* Kome su lunch.
* Sinta chil warda ora yega
Su Premio tabata
* Traha un chukulati kayente bon zoet
* Kana bai kantor bèk ku ne.
Komunikando, nos a yega ku den su kaso e miho kaminda pa kibra e sirkulo ta 2 kaminda:
1. No bai kome na Kantine
2. Bin ku awa kayente den un telmu pa e traha un te bai kantor ku ne ora e kaba di chil.
E no a bai fasil. Pero alfinal esaki tabata loke a yude stop ku e chukulati.
Kual e ta masha kontentu ku ne.
Ata bo tarea aki:
* Identifika bo habitonan ku ta ponebo cheat.
* Saka afo kiko ta e señal, e rutina i e premio.
* Pensa i praktika un manera pa kibra e sirkulo sikiera na 2 kaminda.
E no ta fasil. Pero e no ta ta difil tampoko si bo pone bo mes pe.
Bo ke haña tipo di tips asinaki semanal via e-mail?


text:
Casonan di Monkeypox ta sigui keda raporta na World Health Organisation (WHO) for paisnan no endemico cu otro palabra paisnan unda anteriormente no tawata conose casonan di Monkeypox. Apesar cu tur persona sin importa sexo, rasa of edad por contrae Monkeypox, datos international ta indica cu 98% di casonan positivo raporta ta bou di grupo di hombernan cu ta tene relacion sexual cu homber (mihor conoci como MSM), entre e edad di 18 pa 50 aña. E riesgo di contagio ta mas grandi bou di hombernan cu ta tene relacion sexual cu homber frequentemente y esnan cu tin mas cu un pareha.
Tumando e data aki den consideracion, ta importante pa alerta e grupo di personanan aki riba nan risico pa contrae e virus. Un persona por keda contagia cu Monkeypox door di mishi cu material of obhetonan di un persona infecta pero e risico mas grandi di contagio ta di hende pa hende door di contacto hopi serca (cara cu cara, cuero cu cuero, boca cu boca) cu un persona infecta. Contagio por sosode door di contacto cu blaar of heridanan riba cuero di e persona infecta ora di mishi, caricia, brasa of sunchi pero tambe durante sex oral, vaginal of anal cu un persona infecta. Na momento cu un persona bin den contacto cu e virus e lo por cuminsa presenta e prome sintomanan entre 5 cu 21 dia despues di e contacto.
Sintomanan di Monkeypox ta ensera, keintura, dolor di cabez, kliernan hincha, dolor di curpa y cansancio. Entre 1-3 dia despues di keintura, ta aparece rash na un of mas parti di e curpa y despues e rash ta haya blaar cu poes. Si bo persona ta cay bou di e grupo di risico mas grandi menciona aki riba y bo a bin den contacto cu un persona cu despues a resulta di tin Monkeypox, no duda pero tuma contacto cu bo dokter di cas of den caso di un persona no documenta (illegal) por yama DVG na 5224200 y isola bo mes. Bo dunador di cuido lo sa di instrui bo pa haci e testnan nesesario y lo sigui monitor bo salud abase di e gravedad di bo sintomanan.
Pa preveni di keda contagia cu Monkeypox ta importante pa evita contacto demasiado serca cu hende malo. E grupo di risico homber cu tin relacion cu homber (MSM) ta wordo conseha pa limita encuentro of actividadnan unda tin intercambio di diferente pareha sexual. Apesar cu no ta comproba ainda cu Monkeypox ta sexualmente transmisibel, tampoco por descarta cu e no ta.
Pa mas informacion like nos Facebook page Directie Volksgezondheid DVG Aruba, subi nos website www.dvg.aw, yama nos na 5224200 of mail nos na [email protected]


text:
Meteo Aruba ta informa riba e tempo pa cu Aruba. Pronostico di Tempo pa Aruba valido te diasabra 5:00 pm, 7 Januari 2016
Tempo: Diabierna anochi: Levemente te parcialmente nubla sin awacero di importancia den marduga y diasabra: parcialmente te temporalmente hopi nubla cu chens pa un awacero pasahero.
Temperatura maximo 29 grado celsius y temperatura minimo 24 grado celsius. Solo lo baha awe nochi 06:29 pm y lo sali mayan mainta 07:04 am.
Biento: Modera te basta fuerte y for di direccion generalmente Oost forsa 3 te 5 ( 12 te 39 km/ora, 7 te 21 nudo.) Den dia fuerte te posibelmente duro den rafaga, forsa 6 te 7 ( 40 te 61 km/ora, 22 te 33 nudo.)
Situacion general di tempo: Den proximo 24 ora no ta spera cambionan significante den e tempo cu tin actualmente, cu excepcion di un awacero pasahero den pranan di marduga y mainta trempan di diasabra, tempo lo keda generalmente seco.
Condicion di lama: Olanan di lama lo ta for di direccion Oost cu haltura di 5 te localmente 8 pia. Temperatura di superficie di lama 27 grado celsius.
Registracion di temperatura celsius y awacero mm den ultimo 24ora
Airport max 30 / min 26 / 0.00
Hadicurari max 28 / min 25 / 0.00
Pronostico di tempo pa e fin di siman:
Levemente te parcialmente nubla cu un awacero breve, biento lo ta for di generalmente oost y modera te fuerte, posibelmente duro den rafaga, temperatura maximo 29 y minimo 24.


text:
Awor ku ‘stòf a baha’ poko despues di bishita di algun parlamentario hulandes tokante herensia di sklabitut ku a kousa basta konsternashon, ta bon konsiderá algun punto. Ku estado hulandes tabatin un papel importante den sklabitut, ta inkwestionabel. Remarkabel ta ku no ta atendé ku e otro aspektonan ku a hasi sklabitut (atlántiko) posibel i su konsekuensianan te awe.
Primeramente, konsiderá ku sklabitut na Afrika komo institushon (i no un kos sporáriko) a bende katibu na komersiantenan Kristian Oropeo (i tambe paisnan Musulman). Dos obra sinematográfiko di Afrika, Little Sénégal i Adanggaman ta diskutí i kuestioná Afrika su ròl. den sklabitut. E Afrikanonan ku a bende katibu mester pidi nos diskulpa?
Iglesia Katóliko komo instituto a hustifiká sklabitut deklarando ku “Afrikanonan no-Katóliko no ta hende ku derechi igual” i tambe tabata doño di katibu. No ta pornada nan Papa na 1985 a pidi Cameroon despensa p’esaki. Na Kòrsou tabata fòrsa katibunan adoptá e religion Kristian alegando ku nan krehensha tabata inferior, kibra nan dignidat komo hende i planta e simia di no stima bo mes, ku ta pèrsistí leu despues di emansipashon di sklabitut. Obispado mester pidi diskulpa?
Bo no mester ta sikólogo pa realisá ku nos a internalisá lokual a sirbi pa otronan hustifiká sklabitut: nos a ankra den lei ku sièrto grupo, sea mayoritario manera den kaso di muhé òf den minoria manera LGBTQ, ta inferior i no meresé derechi igual. Nos, esta Fòrti ta kla pa ofresé diskulpa na tur grupo ku nos mes (t)a ninga trato igual? Nos ta atmití ku nos ta mantené na bida e legado hororoso di sklabitut den nos idioma i komportashon (“e ta pretu, pero sabí”; “hende pretu mester ta kontentu di tabata katibu na Kòrsou, sino ainda e lo ta den mondi na Afrika” òf ku nos hendenan pretu mes ta selebrá e palabra “nigger” den kanshon)?
Na aprel 2011 Minsiter Donner a bin skucha nos sentimentunan tokante ‘slavernijverleden’ manera e delegashon palamentario a hasi siman pasá. Tur dos banda di Atlántiko mester rekonosé ku ta Hulanda mester disidí si i kon e ta pidi diskulpa. Esaki no ta prekupámi tantu. Kardinal ta sinembargo, kiko nos lo hasi pa atendé ku e konsekuensianan di sklabitut ku ketu bai ta bibu danki na nos akshonnan. Nos ta laga e heridanan sigi putri òf ta asumí responsabilidat, atendé ku nos pasado ounke kon doloroso, sea ku tin diskulpa òf no?
Willemstad, Kòrsou


text:
Misstand melden (Mi kier mèldu un iregularidat)
Lesa aki kon por mèldu un iregularidat.
Bo tin informashon tokante krimen kometí dor di (semi) amtenar? O bo tin sospecho di komportashon kastigabel anto bo ta buska yudansa pa por evaluá e situashon? Sea asina amabel di tuma kontakto ku nos.
Pa detektá krimen, Rijksrecherche ta dependé parsialmente di informashon di tersera persona. Tantu pa kasonan grandi komo kasonan chikitu. Si bo persona tin informashon, por notifiká nos dor di yena e formulario aki bou. Tambe por manda un email direktamente pa info@rijksrecherche.nl. Naturalmente nos lo trata datonan personal kautelosamente. Por hasi e notifikashon via telefòn, preferiblemente durante oranan di ofisina (9.00 – 17.00 uur) riba number 00599 7175606. Si ta nesesario, nos lo tuma kontakto ku bo persona.
Tim Informashon Kriminal
A resultá den práktika ku hende ku tin informashon balioso tin biaha no kier pa nan identidat sali afó. E Tim Informashon Kriminal (Team Criminele Inlichtingen) di Rijksrecherche ta ofresé e posibilidat pa kompartí informashon sin ku bo datonan personal ta sali na kla o ta wordu menshoná den proses- ferbal. Por hasi e notifikashon via telefòn, preferiblemente durante oranan di ofisina (9.00 – 17.00 uur) riba number 0031 (0)88 - 699 5305. Pa kasonan di emergensia ku no por warda por yama na tur momento. Dependiendo di e situashon lo wak si mester hasi un afsprak personal. Esaki lo wordu palabrá i planeá ku bo persona debidamente.
Hasi notifikashon anónimo
Ta posibel pa hasi notifikashon anónimo di krimen telefonikamente via Meld Misdaad Anoniem riba number 0031 (0)800-7000.


text:
KRALENDIJK – Djaweps 26 di sèptèmber 2019 a tuma lugá klòusura di Kurso di Embaraso kual a kuminsá dia 22 ougùstùs. Un total di 10 mama i 5 tata a partisipá na e kurso. E kurso tin un durashon di 6 siman, dos bes pa siman. E kurso ta konsistí di dos parti. Un parti teóriko na forma interaktivo kaminda mayornan ta partisipá aktivamente ku pregunta i remarke tokante e diferente tópikonan tratá. Tópiko manera desaroyo di embaraso, parto, lechi di pechu i lechi di bòter, e ròl di “consultatiebureau” despues di parto, kuido di yu na kas despues di parto (kraamzorg) i inskripshon di beibi na registro sivil i tur lokual ta relashoná ku esaki. E di dos parti ta trata ehersisio speshal pa e hende muhé embarasá.
E kurso ta enserá tambe un anochi speshal pa tatanan bou di guia di Sharlon Willems. Durante e seshon akí un kursista maskulino ku a kaba di bira tata ta kompartí su eksperensia ku e futuro tatanan. Tambe tatanan ta risibí informashon i tep kon aserká, atendé i manehá e eksperensia mará na nan ròl komo tata.
E aña akí, e último anochi un kursista femenino ku a kaba di bira mama tambe a kompartí ku mayornan su eksperensia promé, durante i despues di parto. Tantu relashoná ku e parto komo ku e relashon entre mayor i yu.
Na final di e kurso tur kursista a risibí nan sertifikado di partisipashon.
Sentro hubentut i famia ta gradisí e fasilitadonan, señoranan Anita Groenendal, Tamara Martie, Jeamaliria Emerenciana, Hendrika van den Ouden, Rachel Casimiri, Gisella Clementina, Roos Breaken, Jennifer Pocornie i mener Sharlon Willems.
Por último sentro hubentut i famia ta deseá ku su kursistanan i tambe tur otro (futuro) mayornan por ehersé nan ròl di mama òf tata ku hopi sabiduria, amor i den reflekshon kontinuo. Pa kualke informashon tokante Kurso di Embaraso òf kualke otro pregunta relashoná ku sosten na famia por pasa serka nos na Kaya Prinses marie # 7 òf bèl 715 7200.


text:
Beyond Plastics
Un programa edukativo online PORNADA tokante redukshon di uso di plèstik di un solo uso
Polushon di plèstik ta un problema mundial i tin un esfuerso global pa redusí plèstik di un solo uso dor di prohibí produktonan manera saku di plèstik, richi i bakinan di kuminda di foam. E gobièrnu lokal di Boneiru ta trahando aktivamente riba e implementashon di e prohibishon. E prohibishon aki lo impaktá negoshinan lokal, residentenan i turistanan. Pesei e inisiativa di WWF-NL Boneiru Duradero a lansa un programa edukativo online pòrnada ku yama Beyond Plastics.
E programa online a keda desaroyá den koperashon ku konsehero ambiental Travel Without Plastic. E ta krea e oportunidat pa tur hende na Boneiru siña dikon nos mester redusí plèstik di un solo uso i kon nos por logra un redukshon di plèstik signikativo.
Un kantidat di módulo den e programa edukativo online Beyond Plastics, ta diseñá spesífikamente pa hotèlnan, akomodashonnan i ekskurshonnan. E módulonan aki ta ofresé dos rekurso práktiko (ku por download) ku negoshinan por usa:
1. E intrumento di evaluashon propio ta fasilitá e hotèlnan pa katalogá e tipo di plèstik di un solo uso ku nan ta usando. Hasiendo inventario tambe ta yuda pa ta mas konsiente di e montante di ‘plèstik ku ta ser tirá afó’ i ku ta ser usá pa aña.
2. E tabla di rekomendashon ta duna konsehonan práktiko pa kuminsá ku redukshon di plèstik mesora i kisas asta spar sen dor di tuma desishonnan mas mihó.
Ademas, tin un módulo di komunikashon disponibel ku ta yuda empresarionan desaroyá nan propio strategia di komunikashon pa plèstik di un solo uso. Beyond Plastics tambe ta inkluí módulonan pa eduká e públiko en general, splikando e impakto ku plèstik di un solo uso tin riba nos naturalesa i nos salú. E programa edukativo online ta fásil pa usa i no tin hopi kos pa lesa. Pasobra ku un simpel klek bo por skucha e naradó na Papiamentu òf na Ingles.
E módulonan ku ta fásil pa sigui i ku ta dura 10 minüt, por yuda tur hende, di muchanan di skol te welanan pa nan kompronde dikon ta asina importante pa un isla chikí manera Boneiru redusí plèstik di un solo uso.
In addition, there is communication module available that helps entrepreneurs to develop their own communication strategy for single use plastics. Beyond Plastics also includes modules to educate the general public, explaining the impact of single use plastic on our nature and health. The Online Learning Program is user-friendly and the modules require very little reading. With a simple click you can listen to the storyteller in Papiamentu or English.
The easy to follow, 10-minute modules can help everyone from school kids to grandma’s understand why it is especially important for a small island like Bonaire to reduce single use plastics.


text:
Gustosamente MANA (Museo Arqueologico Nacional Aruba) ta extende un invitacion special na tur interesado di arkeologia y historia di Aruba pa participa na e webinar menciona, cu lo tuma lugar dia 29 di september cuminsando pa 2 or di merdia. E lectura digital ta tocante DNA antiguo, cu ta material di “cromosoma” saca di restonan arkeologico. E tecnica pa saca DNA antiguo a revoluciona e ramo di arkeologia y a resulta den perspectivanan nobo riba historia di humanidad y riba historia di nos famianan.
Recobra DNA Antiguo den regionnan tropical ta un reto grandi. E clima calor y humedo ta acelera procesonan kimico cu ta fragmenta e material genetico y ta haci dificil pa saca esaki.
Durante e ultimo cuater aña, un combinacion di metodonan nobo a yuda surpasa e dificultadnan indica. Dos estudio genetico a ser haci riba gran escala y publica na 2020. Nan ta sostene teorianan den arkeologia di Caribe cu ta revela e distinccion genetico entre e Periode Arcaico (prome habitantenan) y Periodo Ceramico. Tambe a descubri conexionnan genetico entre hendenan y islanan di Caribe.
E webinar ta un introduccion di DNA antiguo y su retonan specialmente den region tropical. Lo elabora riba e metodonan uza pa supera e retonan y e resultadonan logra den ultimo añanan. Sinembargo tin hopi pregunta pa contesta…
Muestranan di sitionan arkeologico di Aruba ta ser investiga actualmente pa yena e bashinan constata. Durante e lectura digital lo duna un resumen general di e resultadonan di conservacion di e materialnan genetico arkeologico di Aruba. Ademas lo indica cua muestranan lo sigui ser studia den un analisis genomico (di paarnan di cromosoma) mas amplio. E estudio ultimo menciona ta dirigi riba e diversidad genetico di Aruba durante su historia y ta investiga su conexionnan cu otro islanan den Caribe y tera firme di Sur America. Den e estudionan aki colaboracion cu arkeologonan Arubano ta instrumental.
E lectura digital aki ta pa lanta interes di publico general y pa haya mihor bista riba nan preguntanan relaciona cu historia humano antiguo di Aruba y Caribe. E lo ta na Ingles y ta na encargo di dr. Kathrin Nägele, cu ta un investigador post-doctorado na Instituto Max Planck pa Antropologia Evolucionario na Leipzig-Alemania. Dr. Nägele ta concentra riba historia di poblamento di Caribe y Gran Caribe. Durante su investigacion pa doctorado/PhD na Instituto Max Planck pa Ciencia di Historia Humano, ela bira experto den colecta DNA di regionnan cu poko preservacion di material genetico. E ta uza su conocimento y experticio den regionnan tropical, cu enfoke riba Caribe y Oceano Pacifico. For di su estudio pa biologo marino ela desaroya su punto di bista cu oceanonan ta conectornan y no barera. Entrante januari 2023 dr. Nägele lo dirigi su propio grupo di trabou cu ta enfoca riba poblamento di Caribe for di perspectiva di arkeologia genetico.
E lectura digital “Ancient DNA and the genetic history of the Caribbean” ta riba 29 di september awor, di 14.00 – 16:00 ora di Aruba. Pa participa conecta via:
Join Zoom Meeting
https://universiteitleiden.zoom.us/j/67443822977?pwd=d0hBaEhkY1FqVTFLM1hIVFZuVi9wZz09
Meeting ID: 674 4382 2977
Passcode: Q3c%1Uj7
- Katrin Nägele di Alemania
Muestranan di material arkeologico studia


text:
otro test corto. otro test corto. otro test corto. otro test corto. otro test corto. otro test corto. otro test corto. otro test corto. otro test corto. otro test corto. otro test corto. otro test corto. otro test corto. otro test corto. otro test corto. otro test corto. otro test corto. otro test corto. otro test corto. otro test corto. otro test corto. otro test corto. otro test corto. otro test corto. otro test corto. otro test corto. otro test corto. otro test corto. otro test corto. otro test corto. otro test corto. otro test corto. otro test corto. otro test corto. otro test corto. otro test corto. otro test corto. otro test corto. otro test corto. otro test corto. otro test corto. otro test corto. otro test corto. otro test corto. otro test corto. otro test corto. otro test corto. otro test corto. otro test corto. otro test corto. otro test corto. otro test corto. otro test corto. otro test corto. otro test corto. otro test corto. otro test corto. otro test corto. otro test corto. otro test corto.
Notas
Otra prueba
visto ahora
(Artículo 04 del Código Procesal Penal)


text:
Kralendijk – Den e siman benidero diputado Thielman lo ta di bishita na Hulanda Europeo. Ey e lo papia ku diferente ministerio i instansia tokante temanan ku ta importante pa desaroyo ekonómiko i finansas di Boneiru.
Durante e bishita di trabou lo pidi atenshon seka diferente ministerio i instansia pa entre otro e plan di WEB pa amplia produkshon di elektrisidat na un forma mas duradero, i tambe pa desaroyo den kuadro di e ‘Tourism Recovery Plan’. Tambe lo atendé diferente asuntunan aktual, manera finansas, koperashon ku gobièrnu di Reino, kosto di bida i gastunan di hasi negoshi, i otro temanan relatá na rekuperashon for di e krísis di Covid.
Tambe diputado Thielman lo hasi un bishita na e isla Texel pa papia ku entre otro e gobièrnu munisipal tokante interkambio di konosementu den kuadro di turismo duradero. Despues e lo bishitá e munisipioKrimpenaan den IJssel pa palabrá tokante futuro kolaborashon i interkambio di konosementu riba e área di digitalisashon.
Diputado Thielman ta klousurá su bishita di trabou na Hulanda despues di partisipá na un konferensia di wèthouders na Apeldoorn.


text:
TEMECULA, CALIFORNIA – Mañan, 15 di febrüari, Jemyma Betrian lo ta bek den ring den kartelera di WCK Muay Thai “Matter of Pride”, na Pechanga Resort i Kasino den e siudat di Temecula, California. Den e ‘main event’ di e kartelera aki, Jemyma Betrian lo enfrentá Thais Souza.
Jemyma Betrian tabata den ring apénas tres siman pasa ora ku e la bringa i gana di Wang Ke Han na China.
Jemyma no ta un deskonosí pa su pelea nan na Merka. Na April di 2013 Betrian tabata tin su ultimo pelea na Merka. Den e pelea aki Jemyma a gana di Baitong Sumalee ku un knockout den e promé asalto.
E kartelera di WCK Muay Thai “Matter of Pride” tin e siguiente pelea nan:
- Jemyma Betrian kontra Thais Souza (Main Event)
- Sergio Pique kontra Virgil Zwicker
- Bryce Krause kontra Landon Simmons
- Adam Rothwiler kontra David Huerta
- Jon Vargas kontra Melisk Baghdasaryan
- Adrian Morilla kontra Levon Sarkisyan
- Afam Egbochuku kontra Charles Bisset
- Marvin Madariaga kontra Travs Garlits
- Daniel Valdez kontra Andrew Gabriel
- Francisco Garcia kontra James Steelsmith


text:
… un sentensia ku poko palabra.
Nos tin mas kues pa abo ku ta stima nos dushi papiamentu! E biaha akí bo por traha kues di dicho, proverbio i ekspreshon. Ban wak kuantu punto bo por skor. Pa kada kontesta korekto bo ta haña 10 punto.
Bo tarea: kompletá e dicho, proverbio òf ekspreshon. Djis klek riba e palabra ku bo ta kere ta pas i kla ta! Bo ta sa mesora si bo kontesta ta korekto òf inkorekto. Na final bo por chèk e resultadonan.
Eksito! No lubidá di share e ku bo kompinchinan!
1. Kompletá e dichonan
2. Kompletá e dichonan
Bo ke mas kues na papiamentu?
Klek aki


text:
ORANJESTAD – Ministerio Publico a dicidi pa stop e detencion di e sospechoso K.J.G.M. awe. G.M. a wordo deteni riba 6 di September ultimo relaciona cu e investigacion di e asesinato di Poentje Castro. OM no ta considera cu ta necesario mas pa G.M. keda deteni. E ta sigui como un sospechoso den e caso.
ORANJESTAD - Awe Corte den prome instancia a condena e agentenan policial D. y De M. pa un castigo condicional relaciona cu malversacion na pia di trabao y maluso di autoridad. De M. a wordo condena ademas pa violacion di secrecia di trabao. Huez a declara tur dos liber di tuma soborno.
MEXICO CITY — Un avion Mexicano rumbo pa Aruba a wordo tira abou pa militarnan Venezolano diaranson, despues cu nan a drenta espacio aereo Venezolano. Asina e portal Rivera Maya News di Mexico a raporta. Segun e portal, e incidente a keda raporta pa GJ. Domingo Hernández Lárez, di armada nacional bolivarianos (FANB), riba su cuenta di twitter. Segun Hernández Lárez, e avion tipo Sabreliner registra XB-RXG di Mexico pa aeropuerto Reina Beatrix, a cambia rumbo y a drenta espacio aereo Venezolano di un forma illegal y a keda ‘desactiva’ pa e sistema di defensa riba un pista clandestino den estad di Zulia. A compronde cu ta e di 31 avion cu ta wordo derumba desde 2012.
ORANJESTAD – E conocido hotelero y desaroyado di proyecto hotelero argentino Alfredo .L (propietario di edificio di Holiday Inn Hotel na Aruba e.o) lo a haya ayudo di e tempo ey minister Benny Sevinger a cambio di pagonan cuantioso haci na e mandatario. Asina hues den D. a confronta parlamentario Sevinger cune durante e tratamento di e caso penal Avestruz diaranson mainta. Un di e proyectonan cu e desaroyado di hotel tabatin interes pa desaroya, ta via Pristine Estates, cu mester a desaroya un hotel na Palm Beach.
ORANJESTAD – Un di e sospechosonan cu a presenta dilanti mesa berde awe diaranson pa e caso penal Avestruz tabata comerciante P. Susebeek (64). E tambe, mescos cu e otro comerciante C.Harms cu a presenta, tabata sospecha di soborno activo di e actual parlamentario y antes minister Benny Sevinger, cu ta e sospechoso principal den e caso. Susebeek lo a paga placa na Sevinger, a cambio di fabor pa tratamento preferencial y tereno erfpacht. Contrario na Harms, Susebeek a nenga di contesta preguntanan di hues, indicando cu e la contesta tur cos caba durante su interogacion. Hues e ora a opta pa cuestiona Sevinger riba e relacion aki y wak con leu nan ta yega. Susebeek a sinta un luna den detencion preventivo.
ORANJESTAD – Awe diaranson mainta, hues a confronta sospechoso principal pa e caso penal Avestruz, e parlamentaro Benny Sevinger. Rapidamente, scuchando e forma facil con Sevinger tabata anda cu peticion y posibel aprobacion di tereno, a yama Sevinger un ‘stempel machin’. “Bo ta un tipo di stemple machine” hues a bisa Sevinger, riba cual Sevinger a responde rapidamente ‘Ja!”. Pero su tras, Sevinger su argumento ta cu e no tabata bisa no na ningun peticion, pa evita cu e ta wordo acusa di hunga favoritismo politico.
ORANJESTAD – Awe diaranson mainta ora cu e caso penal Avestruz a inicia cu sospechoso principal parlamentario Benny Sevinger riba e asunto di supuesto otorgamento illegal di tereno di gobierno, e prome sospechoso cu a wordo scucha tabata conocido comerciante C. Harms (67), sospecha di soborno activo di Sevinger cu e tempo ey (2012) tabata minister di infrastructura. E session di awe tabata pa hues interoga e sospechoso y haya sa di su banda kico ta kico.


text:
Cuminsando dia 9 di Maart Kiwanis Club of Young Professionals Aruba ta start cu un proyecto hopi importante pa e comunidad di Aruba. Ta trata aki di un programa cu lo educa muchanan di scolnan basico riba e topico di placa. E programa ta hiba e nomber di “Placa Chikito” y lo wordo duna por medio di un curso na muchanan di scolnan basico na Aruba. E iniciativa aki a bini despues cu Banco Central di Aruba a publica cifranan alarmante di e estado financiero di casnan na Aruba. Esaki a hasi cu Kiwanis Club of Young Professionals Aruba a dicidi di inverti den un programa di educacion financiero cu por yuda e muchanan pa ta mihor prepara den futuro ora di anda cu placa. E siman di placa chikito mes tin como rol tambe pa por crea un concientisacion nacional pa stimula mayornan pa educa nan yuinan riba e topiconan financiero. Por ehempel: Entrada Propio, Spaar, Gasta Placa y Comparti Placa. E forma con lo yega na tanto e muchanan como e mayornan ta pa duna sesionan cortico na e scolnan basico unda lo educa e muchanan e balor di placa, uso di placa y circulacion di placa. Lo hasi uso di medionan di comunicación tambe pa yega na e comunidad general. Pa por ehecuta e “Siman di Placa Chikito” a ricibi hopi bon colaboracion di e patronisadornan principal cual ta Aruba Bank, Caribbean Mercantile Bank, ENNIA, RBC Royal Bank. Kiwanis Club of Young Profesionals tambe ta hopi agradeci na e sosten di Kiwanis Kiwanis Young Professionals Aruba Young Professionals Aruba ®
“Bale la pena” videoclip a wordo lansa!
January 29, 2021 0
ART EXHIBIT- Soca Art- Raise your voice!
January 15, 2021 0


text:
Oranjestad – Parlamentario Endy Croes ta splica cu den temponan hopi dificil e gobierno aki ta logrando cosnan grandi. Figurabo si Mike Eman y AVP no a desgracia Aruba na e manera cu nan a haci’e con mihor nos lo por ta awe. Mike Eman y AVP a percura pa un Mega Debe y un desaster financiero nunca bisto mientras momento cu pueblo a core cu nan, nan a baha na awa lagando dos mensahe pa pueblo cual porcierto ta prohibi pa lubida. Uno tabata ta cu Mike Eman y AVP ta orguyoso di e debe y e debe t’ey pa nos tur pag’e pa futuro. E di dos: Benny y AVP den nomber di Mike Eman a splica cu “Nan, esta AVP no ta give a damn” cu locual nan a haci cu e pueblo! Esaki ta refleha e responsabilidad y e stimacion cu Mike Eman y AVP tin pa e pueblo aki.
Desaster laga atras pa AVP
No solamente nan a desgracia e pais aki financieramente pero tambe a laga un desaster social atras. Por ehempel, e ex-minister Social di AVP tabata mucho ocupa ta bende permiso y cu su negoshi di 2000 onheffingen, enbes di tabata atendiendo problemanan social di pais Aruba. Pues cu cambio di gobierno tur e bagamunderianan aki a pasa pa pasado. Gobierno actual – bao di condicionnan sumamente desfaborabel – mester a busca formula pa saca Aruba dilanti. No mester perde for di bista e hecho cu banda di e desaster cu AVP a laga atras nos tin un Hulanda cu ta pone hopi presion y condicionnan despropocional pa Gabinete Wever Croes. Hulanda ta co-culpabel di e situacion actual. Alabes e situacion delicado di Venezuela.
Logronan positivo
Den tur e turbulencia aki Gobierno a percura den menos di dos aña pa diferente cos positivo sosode. Uno a percura den 2018 pa un presupuesto budget neutral y no a bin presta extra placa den luna di december manera cu AVP a haci pa 8 aña largo. Gobierno a percura pa amplia canasta basico buscando e alivio pa pueblo. Gobierno a aumenta minimunloon y a baha loonbelasting. Tras di trabaonan duro di Ministernan por mira cu Aruba tin por ehempel un Turismo creciente cual porcierto den un publicacion recien Aruba ta na number 4 den e top mundial pa cu RevPAR esta Revenue per Available Room (entrada pa kamber disponibel) pa locual ta trata e promer 6 lunanan di aña na un balor di $259.47 dollar. Pa locual ta trata economia tambe a cuminsa duna tendencia di mehoracion y ta creciendo. Last but not least, trabaonan duro riba e tereno di labor. Nos por a tuma nota di un rapport recien publica unda a confirma cu desempleo na Aruba a conoce un rebaho substancial den comparacion cu aña 2017 y esaki hustamente ta refleha bek riba e trabaonan cu ta wordo desplega. Sigur nos no ta ainda unda nos lo kier ta y sigur esaki lo tuma mas tempo promer cu por tin Aruba riba rails atrobe despues cu AVP a “ontspoor” Aruba. Nos lo percura pa sigui traha dia y anochi pa rescata Aruba y garantisa e trankilidad y felicidad bek di nos pueblo.
Gabinete Wever Croes haciendo lo imposibel bira posibel den corto tempo. Croes ta termina pidiendo pueblo e comprension necesario pa hunto nos persevera pa lo mihor, anto Sin Miedo!


text:
WILLEMSTAD — Tur kos ta kla pa nos selekshon nashonal enfrentá El Salvador awe, 22 di mart, 8’or di anochi den Stadion Antoine Maduro. Esaki lo ta nos promé wega di fogeo komo preparashon pa e delaster buèlta di Scotiabank Caribbean Cup tuma lugá na Martnique den luna di yüni i Gold Cup 2017 ku lo tuma lugá na Merka den luna di yüli.
Den dianan tras di lomba nos hungadónan residensia den eksterior a pisa suela di Kòrsou pa kontinuá ku e práktikanan intensivo pa e partido di awe. Nos kontrinkante, e selekshon di El Salvador tambe a yega Kòrsou ayera den oranan di mèrdia i a kuminsá ku nan preparashonnan.
Aki ta sigui un biografia chikí di e hungadó nobo di nos selekshon nashonal.
Nòmber: Brandley Kuwas
Fecha di nasementu: 19 sèptèmber 1992
Ekipo: Heracles Almelo
Posishon: Mediokampo
Brandley Kuwas ta un hóben futbolista di 24 aña di edat, nasé na Hulanda (Hoorn) dia 19 di sèptèmber 1992. Su posishon preferí ta mediokampo i for di yüli 2016 e ta militá den e ekipo di divishon di honor, Herecles Almelo. Promé ku e ekipo ku e ta militá aden, ela forma parti di ekiponan manera, SVB Excelsior, FC Volendam i KFC den kual ela gana diferente kampionato i trofeo.
For di edat yòn Brandley a kuminsá práktika e deporte di futbòl i a militá den diferente ekipo hubenil. El militá den ekiponan manera; Hellas Sport, AZ I KFC 1910. Despues di a partisipá na e partido amistoso entre nos selekshon i Achilles’29 ku a tuma lugá resientemente aya na Hulanda, Brandley a kuminsá evaluá si e lo ke keda hunga pa nos selekshon òf forma parti di e selekshon di Hulanda. Pero despues di a tuma varios konseho entre otro di su mama kende ta un yu di Kòrsou, ela skohe pa forma parti di nos selekshon i representá nos dushi isla durante e partidonan importante ku tin na kaminda. Pues Brandley tambe ta kla pa enfrentá El Salvador mañan anochi durante e partido di fogeo aki.
Karchinan pa e partido aki lo ta optenibel solamente na FFK bou di ora di ofisina.
Dia di wega karchinan lo ta optenibel na e lokèt nan di Stadion Antoine Maduro.
E partido ta kuminsá 8’or di anochi pero portanan ta habri for di 5’or di atardi, yega trempan pa evitá e trafiko!
E preisnan pa e diferente sekshonnan ta lo siguiente:
- Sekshon A; Tribuna pariba di tribuna di honor ta Fl.50,-
- Sekshon B; Tribuna patras di golnan na lado di Maripampoen ta Fl.25,-
- Sekshon C; Tribuna patras di golnan na lado di Willemstad ta Fl.25,-
- Sekshon D; Tribuna pabou di tribuna di honor ta Fl.15,-
- Den e sekshon B i C (tribuna patras di golnan) mucha te ku 12 aña i 60+ ta paga Fl.15,-
E hungadónan di nos selekshon ku lo partisipá na e wega di fogeo aki ta lo siguiente;
- Eloy Room
- Reangelo Janga
- Jeremy de Nooijer
- Quintin Jacoba
- Doriano Kortstam
- Jurriën Gaari
- Rhu-Endly Martina
- Darryl Lachman
- Gillian Justiana
- Dustley Mulder
- Shanon Carmelia
- Ayrton Statie
- Michaël Maria
- Leandro Bacuna
- Germaine Agustien
- Brandley Kuwas
- Elson Hooi
- Jarchino Antonia
- Gino van Kessel
- Gevaro Nepomuceno
- Felitsiano Zschusschen
- Rowendy Sumter
- Jarzinho Pieter
- Ashar Bernardus
- Jimbertson Vapor
- Christopher Isenia
Un yamada ta bai na henter e pueblo di Kòrsou pa bin na bòshi, bin disfrutá di un tremendo partido! Sali ku bo bandera di Kòrsou, bo t-shirt, bo shal, bin apoyá i sostené nos hungadónan komo e number 12!


text:
Kendrick Maxwell ku propio entertainment band “Maxwell & Friends”
E kantante Kendrick Maxwell, kende anteriormente tabata parti di e agrupashonnan musikal Dreams i tambe Dejavu, lo bai inisiá ku su propio Entertainment Band próksimamente.
Maxwell aktualmente ta forma parti di e agrupashon musikal O.N.E. i a bira konosí, pa su hit ‘Atrapá bo amor’, huntu ku e agrupashon musikal Dejavu. TRENDSZ a kòmbersá kune, relashoná ku e último informashonnan ku tin di su persona i tambe su metanan.
Entertainment Band nobo?
Maxwell ta pendiente, pa kuminsá ofisialmente ku un Entertainment Band. Esaki lo hiba di nòmber “Maxwell & Friends, kual lo ta un konstelashon di 4 persona. Riba esaki e kantante a deklará ku “Maxwell&Friends ta un konsepto di mi amigu/koleganan músiko. Lo bai ta algu den un konstelashon di 4 persona, ku lo bai tin un repertorio variá, pero ku e focus mas riba e ‘Latin-Music’, ku ta mas ‘in’ aktualmente. Ta esaki mi por bisa bo te na e momentunan aki. Paso mi no por ninga, bèrdat bo mes a puntra mi di dje kaba”, Kendrick a konfirmá, despues di a duda poko i keda poko sorprendé, ku ya TRENDSZ tabata na altura di esaki.
Ken lo ta e músikonan?
“E nòmbernan di e otro músikonan di e Entertainment Band si lo mi laga bo sa despues. Nos ta moviendo den silensio, unda ya nos tin algun presentashon tras di lomba, pero ofisialmente nos ta buskando un klup. E mester ta kuadra ku nos konsepto, pa asina nos kuminsá ku un tradishon i hasi e debut ofisialmente. Nos ta den kombersashon kaba si, pues ta kos di un ora pa otro”, segun Kendrick Maxwell.
Piesa i Video Clip nobo:
“Mi tin un piesa nobo titulá "Anochinan mi so", ku ta komponé i areglá pa ‘Dopie Getamili’, unda mi tambe a pone mi toke aki aya, na e parti di komposishon aki. E piesa ta pendiente pa sali ofisialmente ku su clip, durante di e promé siman di luna di aprel próksimo. Pa mi duna bo un tep di esaki i laga un i tur keda pendiente, lo bai ta algu den género di Urban”, Maxwell a splika.
Ketu bai ku ONE
Finalmente e la konfirmá tambe di ta moviendo ketu bai ku O.N.E., unda ku tambe mester ta pendiente pa kosnan nobo.
“Si mi ta move ku O.N.E. ketu bai. Nos ta den siman di grabashon, pero zoiezo, riba mi mes tambe mi ke hasi par di moveshon”, e kantante a finalisá bisando.


text:
Pa esunnan cu ta buscando un oportunidad pa traha den un restaurant of bar, esaki ta boso oportunidad!
The Aruba Food & Beverage Association ta organisando y presentando un job fair na Renaissance Convention center dia 20 di juni proximo. Esaki lo cuminsa pa 11:00 am te cu 8:00 pm y no ta cobra pa entrada. Esaki ta e miho oportunidad pa cuminsa of impulsa bo carera den e sector di horeca.
Bou di e mesun dak aki por haya un seleccion di restaurant y bar elite di Aruba. Entrada ta completamente gratis y e negoshinan lo presenta nan mes. Bo no lo haya un miho oportunidad pa busca un trabou den e industria dinamico, exitoso y agradabel aki.
E evento ta habri pa tur profesional experiencia cu ta buscando oportunidad pa impulsa nan carera, como tambe pa talento nobo di horeca cu ta buscando pa start un carera den un restaurant of bar. Tambe e ta un evento ideal pa esunnan cu a caba di gradua y kier duna nan soñonan hala of ta desea di perfecciona nan habilidad di entrevista of interaccion cu un compania.
Ta spera presencia di varios bar y restaurant y mas di 200 oferta di trabou. Solamente mester bishita, acumula informacion y selecciona e puesto di trabou cu miho ta pas pa bo. E ta e forma perfecto pa wak e posicionnan cu ta habri y pa papia cu e personanan cu ta traha den e sector aki. Scucha nan storianan y conecta one on one. Pa mas informacion, bishita www.jobfairaruba.com. Ta conseha pa bin cu bo CV y si acaso no tin esaki, lo tin un ‘booth’ di AFBA caminda nan por yuda bo hinca esaki den otro.
Tambe bay tin dos seminario enfocando riba con pa prepara pa un entrevista di trabou, con pa bisti, kico pa papia y mucho mas. Pasa na e booth di AFBA dia 20 di juni 2022 y registra pa esakinan y cera conoci cu e miho maneranan pa prepara bo pa e chens di haya un trabou den e sector di horeca.


text:
WILLEMSTAD – Komishon deportista di luna a publiká su nominado pa e premio di deportista di luna mart2014.
E komishon a yega na e siguiente nominadonan:
1. Geryon Alberto (Futbòl), Geryon Alberto ta miembro di e ekipo SUBT. Geryon ta un hóben prometedor den e deporte di futbòl. Prueba di esaki ta e echo ku Geryon tabata klave den e viktorianan di su ekipo SUBT. Geryon den e promé enkuentro ku su ekipo SUBT, djasabra 22 di mart, a enfrentá e ekipo di Vesta, a anotá gol pa su ekipo SUBT bai ku e viktoria ku anotashon di 2-0. Geryon ta sigui destaká i tabata den e enkuentro di dia 29 di mart ku Geryon a sobresalí mas ainda ora ku e ta anotá no ménos ku 3 gol ‘Hattrick’, pa asina duna su ekipo un viktoria fásil di 5-1 riba e ekipo di SITHOC. Geryon den luna di mart, den 2 partido, a anotá 4 gol. E dos enkuentronan aki a tuma lugá den luna di mart pero Geryon aktualmente ta e lider goliadó ku 6 gol anotá den 3 enkuentro. Pa e motibu ariba menshoná Geryon Alberto a keda skohe komo nominado pa deportista di luna mart 2014.
2. Millard Petrona (BMX), Millard “M.J.” Petrona ta studia na Radulphus college i ta práktika e deporte di BMX. Tabata durante fin di siman di 21 pa 23 di mart, ku MJ a partisipá na e kompetensha ‘Gator Nationals’ na Tampa. E hoben M.J. Petrona tabatin un tremendo presentashon durante di e kompetensha aki. Dia 21 mart den pre race, Millard M.J. Petrona a sali number 1 den kategoria 14 aña ‘expert’. Dia 22 di mart M.J. Petrona a kore dos kategoria i a finalisá di 3 den ‘open class’ i den kategoria 14 aña ‘expert’ e la finalisá na di dos lugá. Millard M.J. Petrona a sera su wikènt na Tampa di un manera fenomenal logrando e di tres lugá den 14 aña ‘expert’ i a korona e obra ku promé lugá den e kategoria ‘open class’. Durante di e kompetensha MJ a logra un total di 5 trofeo. Na Kòrsou M.J. ta sigui destaká partisipando na e ‘Generation next 2014 BMX Battle’ ku a tuma lugá dia 29 di mart, kaminda e la konkista e puesto number 1 den e kategoria ‘open class 15+’ i promé lugá den kategoria ‘Boys 15’. Pa e motibunan ya menshoná, Millard “M.J.” Petrona a keda skohe komo nominado pa deportista di luna mart 2014.
3. Nargelis Statia (Atletismo), Nargelis ta un hoben di 16 aña ku ta studia na CDC i ta miembro di e ekipo Trupial. Nargelis ta un atleta di taya ku ta kosechando hopi eksito den atletismo. Nargelis den luna di mart a partisipá na e kompetensha di atletismo i a kibra rèkòrt nashonal riba 100 meter i asina ta gana su 2 medayanan di oro riba 100 i 200 m. Nargelis a kibra e rèkòrt Nashonal ku un tempu di 12,09 sekònde, Nargelis mes tabata esun ku anteriormente a kibra e rèkòrt aki for di aña pasá 2013 ku un tempu di 12,12 sekònde. E rèkòrt tabata for di 28 novèmber 1990 (12,14sekonde). Den Kareda di 200 meter tambe Nargelis a bai dilanti den tempu. Despues di a kore 25,08 sekònde, Nargelis a mehorá esaki na 25,02. Nargelis a logra su klasifikashon tambe pa ‘Carifta Games 2014’. Pa e motibunan ya menshoná, Nargelis Statia a keda skohe komo nominado pa deportista di luna mart 2014.
Komishon ta gradisí e siguiente spònsernan ku ta yuda pa e premiashon aki por bira posibel: CHANGES PRO SPORT – SALAS SPORT SHOP – RIO LOUNGE & SPORTS BAR- OLYMPIAT – MCB – PETRO INDUSTRIAL NV – CSOF – LILO SULBARAN – ALLSTAR EMBROIDERY – UTS – DIORCA NV – PELOTA – DE JONGH’S SPORTHUIS – FOTO STUDIO KORT – STRAK STRAK BARBERSHOP- FFK
E anunsio i premiashon di e ganadó lo tuma lugá:
Fecha: Djasabra 12 Aprel 2014.
Ora: 18.00 – 19.00’or.
Sitio: Rio Lounge & Sports Bar, Chuchubiweg 10?Damacor.
Den un ambiente liber di humamentu i liber di alkohòl!


text:
WILLEMSTAD.- Awe for di un dia ku no sa ta normal pa tratamentu di kasonan den korte Superior, e kaso Maximus lo keda presentá. E akusado Burney “Nini” Fonseca kondená na un kastigu di 25 aña, a apelá su sentensia di kual awe pa mitar di 10 e kaso lo bin dilanti e tribunal konsistí di 3 hues.
Su abogado mr Marije Vaders a pidi pa posponé e kaso pa un otro fecha, pa asina e kaba di hasi algun detaye.
Nini ta keda akusá di ta esun ku a reglá e pago pa asesiná e lider polítiko Helmin Wiels dia 5 di mei 2013.
Hues Paulides ku ta esun ku a trata e kaso, a bisa den su veredikto ku korte ta haña probá ku dia 5 di mei 2013 Fonseca huntu ku otronan intenshonalmente a premeditá asesinato di Helmin Wiels ku arma di kandela.
Segun e veredikto, e envolvimentu di e akusado den e kaso, a keda probá abase di 4 pila ku tabata deklarashon di 3 testigu i mensahenan entre e akusado i George Jamaloodin.
Hues a bisa ku kada unu di e pilarnan riba nan mes por ta insufisiente, pero si konektá nan na otro esaki ta forma un konstrukshon ku ta bira mas ku sufisiente pa probá e deklarashonnan. Durante tratamentu di e kaso Ministerio Públiko a trese e akusado Elvis Kuwas alias Mònster Kòrsou pa testiguá. Manera e mes a deklará Kuwas ta esun ku a asesiná Wiels ku 9 bala e atardi ei na Pier Maripampun.
Kuwas a deklará entre otro di a kana bai den garashi serka Pretu i a topa Fonseca para, di kual esaki a bisa Pretu pa “hèndel ku e gai nan” i bira bai.
Tambe Kuwas a deklará di a para na kas di Pancheck i mira Fonseca trese tas di plaka pa Pretu.
Abogado Marije Vaders den su defensa a para riba for di prinsipio ku no tin niun prueba kontra su kliente.
Segun e abogado Kuwas ta un testigu inkonfiabel, mirando kuantu bes el a kambia su deklarashonnan anteriormente.
E abogado durante tratamentu den korte di promé instansia, a puntra Kuwas si el a firma dokumento ku Ministerio Públiko.
Kuwas riba un tono hopi indigná a respondé di nunka a sera niun dil ku OM. Pa loke ta trata e mensahenan e abogado a duna di konosé ku no tin nada ku ta inkrimá su kliente den esakinan.
Tambe e abogado a bisa ku ta imposibel pa para na kas di Panchek i mira te den kura di Pretu.
Segun e abogado su kliente a keda apsolvé den kaso Magnus pa e mesun akusashonnan ku kaso Maximus i ku no tabatin nada nobo.
Awe ta bai tende e fecha nobo ku e kaso lo keda trata den korte Superior.
Bron: Extra


text:
Oranjestad – Camara di Comercio y Industria (KvK) a elegi den su reunion di 7 di januari 2015 e presidente y vice-presidente pa aña 2015. Sra. Daphne Agius Cesareo-Lejuez a keda eligi pa e demas miembronan di directiva como presidente y Sr. Robert Carrasquero como vice-presidente. Pa di tres biaha den su historia di mas di 80 aña, Camara di Comercio por conta cu un persona femenino como presidente. Anteriormente, Janice Ho Kang You – Arends y recientemente Sheila van Veen a ocupa e puesto aki.
Banda di e presidente y vice-presidente, directiva di KvK ta conta cu e damanan Lindsey Wever, Julisa N. Arends-Hoevertsz y Sandy R. Odor y cu Sres. Omar Tromp, Francisco L.M. de Mey, Ernst J.E. Mohamed y Oscar S. (Trey) Wyatt.
Na december ultimo Sres. Robert E. Carrasquero y Frans L.M. de Mey a keda re-eligi y a yama e dama Sandy R. Odor bonbini como miembro den directiva pa un periodo di tres aña (2015-2017) y Sr. Satish D. Daryanani a termina su periodo como miembro di KvK. KvK ta extende un biaha mas palabranan di aprecio y gratitud pa su aporte na e trabao di KvK.
E presidente y vice-presidente, hunto cu e secretario/director ehecutivo, Sr. Leo Maduro, ta forma e directiva diario di Camara di Comercio. Como presidente suplente, den caso di ausencia di tanto presidente como vice-presidente, a keda nombra segun stipulacion legal e persona di mas trayectoria sin interupcion den directiva di KvK, cu ta Sr. Francisco de Mey.
Directiva di KvK ta conta di por continua na aña 2015 di duna su aporte na bienestar di comercio y industria y di comunidad en general cu hopi energia y entusiasmo.


text: Diadomingo anochi a drenta informe di un accidente cu hende herida na Jucuri, mesora a dirigi tanto polis como ambulans na e sitio. Na yegada di e patruya a bin compronde cu aki ta trata di un accidente unda un cacho a cruza dilanti un motociclista y aunke ela purba desvia toch e cacho a bay su dilanti y e impacto tabata in-evitable ambos a resulta herida. Na yegada di e ambulans a atende e motociclista cu a resulta seriamente herida y a transporte pa hospital. Mientras bisiñanan cu ta stima bestia a bay cu e cacho herida den un garetia pa atende pero e cacho a bula afo y a core bay.


text:
Dia 1 di september ultimo a wordo introduci un cambio den nos codigo civil pa loke ta trata union civil “geregistreerd partnerschap”. Cu e cambio aki DIMAS su definicion di nucleo familiar pa admision di stranhero ta wordo amplia. Loke den pasado tabata conta solamente pa parehanan casa awor ta conta tambe pa parehanan den un union civil.
Kico e cambio ta nifica?
Segun e ley y e maneho nos ta considera cu parehanan den union civil tin e mesun derechonan cu un pareha den union matrimonial na momento di procesa un permiso. Tur e derechonan y obligacionnan cu un persona casa tin na momento di pidi un permiso lo conta tambe pa esnan cu tin un union civil. E cambionan aki ta wordo tuma automaticamente den e maneho di admision. Den caso cu e pareha den union civil separa DIMAS lo aplica e mesun maneho cu lo conta pa un pareha casa.
Den tur caso personanan den union civil lo por pidi un permiso di (re)unificacion familiar.
Na continuacion nos lo duna algun ehempel di union civil entre parehanan cu diferente status di estadia:
E pareha di e Arubiano lo pidi un permiso di (re)unificacion familiar y lo ser permiti pa subi mercado laboral contal cu e por mustra un notificatiebrief di DPL.
Den caso di e pareha di e persona cu tin un firma liber, permiso di director, kennismigrant of otro persona cu ta ser considera di importancia esencial pa e economia di pais Aruba. E pareha lo por subi mercado laboral na Aruba, contal cu por comproba cu a haya un evaluacion positivo di DPL, esta cu no tin obhecion pa cu su persona por subi e mercado laboral.
Actualmente DIMAS ta den proceso pa update su maneho di admision na mesun momento cu ta configurando e cambionan den e portaal nobo pa clientenan. DIMAS ta pidi su clientela pa keda pendiente pa e cambionan cu lo wordo introduci.


text:
Tur mucha mester haña oportunidat pa desaroyá lo máksimo di su kapasidat. Tarea di skol ta pa guia e alumnonan den esaki.Desde 10 di òktober 2010 minister di Enseñansa Kultura i Siensia (Onderwijs, Cultuur en Wetenschap, OCW), ta responsabel pa maneho di enseñansa na e islanan.
Esei ta nifiká ku e skolnan di Hulanda Karibense ta forma parti di sistema di enseñansa di Hulanda. Ministerio di Enseñansa, Kultura i Siensia (Onderwijs, Cultuur en Wetenschap, OCW) ke pa tur hende por haña enseñansa i por prepará su mes pa independensia i responsabilidat.
Desde 1 di yanüari 2011 Hulanda ta kubri gastu di skolnan i desde 1 di ougùstùs 2011 e Leinan di Enseñansa pa Hulanda Karibense ta na vigor. Ta introdusiendo e kambionan di kontenido pa enseñansa gradualmente. Pa logra esaki, e skolnan ta traha huntu ku Ministerio di Enseñansa. I ta traha huntu ku ofisinanan di OCW na Hulanda Karibense: RCN/OCW


text:
Polis ta anunsiá ku durante di e dianan 30 i 31 di yanüari 2021 di pre elekshon pa elekshon pa Parlamento di Kòrsou, medidanan den kuadro di Covid-19 ta keda na vigor.
Lo no permití tokamentu den serkania di lokalidatnan di sostenementu di lista ni tampoko aglomerashon.
Ta prohibí òptògt i formamentu di karavana ku vehíkulo riba kaminda públiko i lo aktua determiná kontra di esnan ku di un òf otro forma ta stroba libertat di tráfiko òf ta pone esaki den peliger.
Lo sigui kontrolá violashon di e orario di toke de keda i kaminda ta nesesario lo aktua di forma represivo.
Pa buena marcha di e proseso demokrátiko aki, polis ta supliká tur siudadano pa tene nan mes na e reglanan establesé i sigui òrdu duná dor di outoridat inmediatamente.


text:
Karol G, Arista di Aña pa Latin American Music Awards 2022
Un di e eventonan mas importante pa e industria di musika i ku ta duna rekonosementu na ekselensia di músika latino ta e fiesta di gala Latin American Music Awards ku a tuma lugá na Mandalay Bay Resort and Casino di Las Vegas, Nevada. Bad Bunny a enkabesá e nominashonnan ku 10 en total, sigui pa Jhay Cortez ku 9 nominashon, miéntras J Balvin, Karol G i Rauw Alejandro tabatin 7. Na e okashon aki a duna rekonosementu tambe na e kantante mèksikano Christian Nodal ku a risibí e ‘Extraordinary Evolution Award’ i Lupita D’Alessio ku a keda honra ku‘Legend Award’ riba e anochi aki. E lista di ganadónan di Latin American Music Awards 2022 ta: Artista di Aña: Karol G· Artista nobo di Aña: María Becerra· Single di Aña: Bad Bunny& Jhay Cortez (Dákiti)· Dúo òf Grupo Faborito: Grupo Firme· Álbum Faborito Pop: CNCO (Déjà Vu)· Artista Faborito Solo –Regional Mèksikano: ChristianNodal· Kansion Faborita – Regional Mèksikano: Gera MX &Christian Nodal (Botella TrasBotella)· Kansion Faborito – Urbano: Bad Bunny & JhayCortez (Dákiti)· Kolaborashon di Aña: Karol G & Mariah Angeliq (El Makinon)· Premio Leyenda: Lupita D’Alessio· Evolushon Ekstraordinario: Christian Nodal.


text:
Awe Nationale ombudsman señor Reinier van Zutphen, tambe na nòmber di Kinderombudsman señora Margrite Kalverboer, a entregá e rapòrt titulá ‘Muchanan karibense di e kuenta’ na señora Alida Francis, komisario di gobièrnu na Sint Eustatius. Sekretario di estado Alexandra Van Huffelen (Relashonnan di Rèino i Digitalisashon) tambe a risibí un ehemplar.
E rapòrt akí ta mustra e problemanan ku kua mayornan soltereo i nan yunan ku ta biba den probresa na Hulanda karibense tin di aber kuné. Atrobe nan ta pidi atenshon i akshon di gobièrnu lokal i di rèino. Nationale ombudsman, Kinderombudsman i otro organisashonnan ya tin basta tempu ta pidi atenshon pa esaki. For di kòmbersashonnan ku e defensornan di pueblo i nan investigaornan tabatin ku mayornan soltero i nan yunan, atrobe a sali na kla ku ainda esaki ta nesesario. Anteriormente a hasi investigashon na pobresa bou di grandinan i adultonan hóben na Hulanda karibense.
Mihó koperashon
A pesar di e medidanan ku a tuma pa kombatí pobresa na Boneiru, Sint-Eustatius i Saba, Nationale ombudsman i Kinderombudsman ta keda preokupá pa ku mayornan hóben i nan yunan ku ta lanta den pobresa. Un koperashon urgente i intensivo entre Atministrashon Públiko i Entidatnan Públiko di e tres islanan ta nesesario. Den esaki e defensornan di pueblo enfátikamente ta mira un ròl di maneho pa ministerio di BZK. A resultá ku e maneho no ta simpel ya komo tin hopi ministerio i organisashonnan gubernamental involukrá. No opstante tin mester di un esfuerso struktural i duradero pa baha pobresa na Hulanda karibense.
Diferenshanan muchu grandi entre Hulanda europeo i karibense
E defensornan di pueblo ta haña ku mayornan soltero i nan yunan por fèrwagt di gobièrnu ku nan ta wòrdu yudá lihé i kuidadosamente pa drecha nan situashon. Nan mester por traha riba un futuro stabil pa nan mes i pa nan yunan. E diferenshanan den e fasilidatnan kompará ku Hulanda europeo ta muchu grandi i mester bin ku un mínimo sosial ku ta basá riba e kosto real di bida na e islanan. Por logra esaki únikamente pa medio di un mihó konosementu di e problemanan ku tin.
Reinier van Zutphen, Nationale Ombudsman: "Ta masha importante ku mayornan soltero na Hulanda karibense no ta wòrdu yudá únikamente ku mas sèn. Nan i nan yunan tin derecho riba un mehora rápido di fasilidatnan . Por logra esei únikamente ku un mihó koperashon entre e diferente gobièrnunan i organisashonnan. Tantu na Hulanda karibense komo na Hulanda europeo."
Konsekuensianan pa e muchanan
Pobresa tin konsekuensianan grandi pa edukashon di mucha, sigur si nan mayornan ta soltero. Den kòmbersashonnan ku mayornan i muchanan, anto for di investigashonnan anterior, a sali na kla ku mayornan soltero tin ménos espasio pa duna nan yunan sufisiente kuido, amor i atenshon. E mayornan ta bou di preshon i nan ta di strès pa motibu di tur e problemanan (finansiero). Ademas nan ta pasa hopi tempu pafó di kas pa por traha. Esaki ta sòru ku tin ménos struktura, regla, apoyo i interes pa e muchanan.
Margrite Kalverboer, Kinderombudsvrouw: "Muchanan ku ta krese den probresa hopi biaha ta eksperiensiá un skala di problema riba diferente área di bida. Pa e motibu akí e riesgo ta grandi ku nan ta heredá e pobresa ku ta pasa di generashon pa generashon. Ta importante pa kibra e patronchi akí."
Rekomendashonnan
A base di tur kòmbersashon i resultadonan, e defensornan di pueblo ta hasi e siguiente rekomendashonnan na sekretario di estado di BZK:
- Krea un enfoke integral di (akseso na) ayudo, ku atenshon spesífiko pa i un enfoke dirigí riba mucha.
- Empeñá mas pa asistensha finansiero (di debe) i fasilidatnan legal aksesibel.
- Hasi apoyo pa kriansa un tema habrí, disponibel i aksesibel.
- Ofresé òpvang pa mucha di akseso gratuito.
- Ofresé kursonan pagabel pa asina mayornan (soltero) por sigui siña.
Kontinuashon
Na novèmber 2022 lo organisá un koferensha na Hulanda karibense. E ora ei e defensornan di pueblo i nan koleganan di Kòrsou i Sint-Maarten lo sigui papia tokante e aserkamentu amplio di pobresa.
Motibu
For di 2010 Boneiru, Sint-Eustatius i Saba ta munisipionan spesial di Hulanda. Huntu nan ta forma Hulanda karibense. For di e tempu ei Nationale ombudsman ta trata kehonan tokante instanshanan gubernamental na e islanan. For di 2012 e tambe ta trata kehonan tokante instanshanan gubernamental lokal, esta entidatnan públiko. For di 2011 Kinderombudsman ta trata kehonan na Hulanda karibense.


text:
Diasabra atardi sra Trudy Hassell tabata para dilanti di prizon KIA pa e duna su banda despues cu Toko di AweMainta a sale atake cu e lo tin algo cu blauw. Trudy a cuminsa na gradici e medianan cu a presenta pa scucha su banda di medaya na un manera profesional. A tilda Hassell di diferente asunto y e ta lamenta profundamente. Hassell a menciona cu un media di comunicacion prome cu e saca un informacion e mester busca pa sa si e informacion ta veridico y corecto of no, no por cuminsa acusa personanan y cierto cosnan cu e media a saca absoultamente no ta basa riba ningun clase di berdad.
Trudy a bisa cu enberdad diabierna e tabata na KIA para pafo pasobra el a compronde cu Quant lo sali for di prizon y ta bay den libertad. E motibo pakico mi a presenta ta pasobra manera ma haci añanan largo cu masha hopi persona cu a haya nan mes envolvi den cierto actonan cu a hibanan hopi leu, y mi a purba tur e añanan ey pa duna conseho na e personanan aki pa no ripiti e actonan aki nunca mas. Ayera no tabata un excepcion.
Trudy Hassell a menciona door cu mi tabata director di KIA mi a cuminsa cu proyecto di resocialisacion y reintegracion di detenidonan pa asina e momento cu nan recobra nan libertad nan por sali den nos sociedadna un forma cu nan no ta bay comete otro actonan y e sociead mes lo ricibinan yudanan pasa door di e procesonan aki. sra Hassell a menciona cu el a cuminsa haci esaki momento cu e tabata director di KIA y sr Quant tambe ta un di nan y hunto cune tabatin hopi mas detenido y ami tabata duna conseho pa nan realisa cu loke a sosode no mester pasa mas.
Trudy Hassell a menciona diabierna ma bin cu e meta ey, ma bin pa papia un rato cu Quant mustre cu loke a pasa den pasado tin cu lage den pasado y pa nunca mas e ripiti y awo cu e ta cuminsa cun etapa nobo den su bida cu sigur e mester sigui bay dilanti y cana strit, esei tabata e unico motibo cu ma bin. Ningun momento ma mira Quant y e no a ni subi mi auto debi na compromiso di trabou ma bandona e sitio.
E medianan presente a haci full un show y draai e storia a saca potret di mi auto y enbes di bati riba e bentana nan a dicidi di saca e auto y fabrica e storia unda aparantemente mi tabatin relacion amoroso cu cu e persona durante su estadia den KIA y cu door di esei mi a presenta na KIA. “Lagami desmenti esaki categoricamente” Trudy a bisa y un bes mas mi ta bay cuminsa tuma pasonan legal pa asina e medio di comunicacion aki bay retifica y mi no ta bay acepta mas hopi aña mi mester a soporta hopi engaño, mentira columina nan di prensa cu tabata publica di mi persona.
17 aña pasa mi a bin cu e proyecto di Lets Talk ma yuda hopi hoben den problema semper ma yuda tur hende cu a bati na mi porta y semper mi porta ta habri pa yuda, y awe e no ta bay cambia tampoco semper mi lo sigui yuda tur hende pasobra mi ta kere cu tur persona cu a comete erornan den nan bida merece un chens mas y si nos sosiedad keto bay ta keda acusa e hendenan aki ora nan sali, y enbes di dunanan un man pa laga e pasado den pasado mi ta kere cu e cantidad di hende cu ta bisa residivista ta hendenan cu ta bolbe bek KIA ta grandi.


text:
E mayoria di hende ta spaar y ta gasta un suma chikito riba dia di nan casamento. Pero si bo ta un celebridad of ta bin di rikesa, ta probabel cu e fortuna ta multiplica hopi biaha pa crea un aventura inolvidabel. E por bira ainda mas impecabel, ora bo ta di realesa, y ta scoge e lugar, misa y shimis pa e ‘fairytale wedding’. Esaki ta e personanan cu no tabatin miedo pa gasta algun miyon pa nan boda pa entre otro: venue, bolo, flor, entretenimento y creacionnan di diseñadornan. Y sin laga afor cu algun di e matrimonionan ta termina den un divorcio igualmente costoso. Esakinan ta e Top 10 Bodanan di mas caro cuminsando for di esun mas costoso pa esun cu a costa menos miyones.
#1 PRINS CHARLES & PRINSES DIANA
$110 MIYON
Aunke nan boda a tuma lugar algun decada pasa, niun otro matrimonio ta yega cerca di esun di prins Charles y prinses Diana. Presencia personalmente pa 3.500 persona y transmiti pa 750 miyon di televidente rond mundo, e Boda Real entre prins Charles y prinses Diana na 1981 ta simplemente e boda mas caro di historia. E shimis di Diana tabata cubri cu 10,000 perla y un cola di 25 pia. E pareha real a divorcia na 1996, un aña prome cu Diana a fayece tragicamente den un accidente di auto hunto cu su pareha, e empresario egipcio Dodi Fayed.
#2 VANISHA MITTAL & AMIT BHATIA
$66 MIYON
Vanisha Mittal ta yiu di Lakshmi Mittal, un di e hombernan mas rico di mundo. No tabata un sorpresa cu su boda cu Amit Bhatia tabata un di esnan mas extravagante di historia. E boda a wordo celebra den e historico Chateau Veaux le Vicomte di siglo XVII, cerca di Paris na 2004. E artista Kylie Minogue a ricibi $ 330,000 pa presenta durante mey ora. Despues tabatin un show di fireworks lansa for di Eiffel Tower. E matrimonio no a dura mucho, ya cu e pareha a laga otro na 2013.
#3 PRINCE WILLIAM & KATE MIDDLETON
$34 MIYON
E prome di e bodanan real riba e lista tabata Prins William cu a converti Kate Middleton den su esposa na 2011 den e asina yama: “E boda di Siglo”. Realisa den e manera real cu e futuro Rey y Reina di Inglatera merece den e Abadia di Westminster. Despues e pareha a desfila den e cayanan di Londres den un koets y ta bunita awendia pa mira e pareha hunto cu nan tres yiunan.
#4 WAYNE ROONEY & COLEEN MCLOUGHLIN
$8 MIYON
E futbolista Wayne Rooney di Manchester United y Coleen McLoughlin a casa den e Abadia di Cervara, cerca di Genova, Italia na 2008. Rooney a huur cinco avion priva pa hiba 64 di nan invitadonan na e boda. E pareha a ricibi un suma di $ 4.2 miyon cu un revista a paga nan pa e derechonan exclusivo pa nan potretnan di bruid. Awendia, Wayne y Coleen ta contento cu nan bida como un pareha casa y criando nan 2 yiu hombernan.
#5 CHELSEA CLINTON & MARC MEZVINSKY
$5 MILLION
Si bo ta yiu di ex presidente di Merca y ex secretario di Estado di Merca, ta probabel cu e boda no lo ta nada simpel. Y esaki tabata e caso di Chelsea Clinton, yiu muher di ex presidente Bill Clinton y Hillary Clinton. Chelsea a casa cu e bankero di inversion, Marc Mezvinsky, den un ceremonia esplendido y glamuroso na Astor Courts na 2010. E lugar cu un bista sereno y romantico riba Hudson River.
#6 LIZA MINNELLI & DAVID GEST
$4.2 MIYON
E sensacion di canto Liza Minnelli a casa cu e promotor di concierto, David Gest, den un ceremonia extravagante na Fifth Avenue New York na 2002. Entre e invitadonan tabatin Jackson Five y como padrino Michael Jackson y madrina Elizabeth Taylor. Sin embargo, e pareha no a dura, ya cu nan a separa un poco mas cu un aña despues. Nan divorcio cinco aña despues a ser califica como esun ‘mas sushi’ di Hollywood. Gest a keha cu Liza tabata batie despues di bebe demasiado alcohol.
#7 ELIZABETH TAYLOR & LARRY FORTENSKY
$4 MIYON
E leyenda di Hollywood Elizabeth Taylor a conoce e trahador den construccion, Larry Fortensky den un rehab unda ambos tabata interna pa nan problemanan di droga. Un historia di amor interesante y unico cu a capta e atencion di hopi hende. E pareha a casa na 1991 na Neverland Ranch di Michael Jackson. E ceremonia tabata repleto di celebridad entre e invitadonan. Despues di cinco aña, nan a separa pero a sigui bon amigo te na morto di Taylor na 2011. E actriz a laga $ 800,000 pa Fortensky manera cu tabata indica den su testamento.
#8 PAUL MCCARTNEY & HEATHER MILLS
$3.6 MIYON
E leyenda di musica Paul McCartney y e empresario Heather Mills a casa na 2002 den un kasteel na Irlanda. Na e ceremonia a asisti 300 invitado cu a wordo sirbi un menu vegetariano na e luhoso recepcion cu a sigui despues. E matrimonio no a dura mucho, ya cu e pareha a separa 4 aña despues y finalmente a divorcia na 2008. McCartney mester a paga Mills alrededor di $ 27 miyon y mas $ 13 miyon na bienes.
#9 ELIZABETH HURLEY & ARUN NAYAR
$2.6 MIYON
E modelo y actriz britanico Elizabeth Hurley a casa dos biaha cu e empresario Indio Arun Nayar. E prome tabata na 2007, cu nan a celebra na Sudeley Castle na Sudeley, Inglatera. E di dos tabata na Umaid Bhawan Palace na Jodhpur, unda e pareha a trece Elton John pa presenta na nan bruid. Despues di 4 aña e pareha a divorcia debi na e imagennan di Elizabeth unda e tabata sunchi e hungador di cricket australiano Shane Warne.
#10 CHRISTINA AGUILERA & JORDAN BRATMAN
$2.2 MIYON
Christina Aguilera y e ehecutivo di seyo musical Jordan Bratman a casa na 2005. Aguilera y Bratman, cu tabatin 24 y 27 aña respectivamente, a celebra e ceremonia den un tent memey di un vineyard den Napa Valley. Aguilera a bisti un shimis costoso di Christian Lacroix pa su matrimonio, sin embargo e pareha tabatin un fase tumultuoso cinco aña despues. Nan a purba di reconcilia pa e bienestar di nan yiu Max, pero a divorcia na 2010.


text:
KRALENDIJK – Fin di siman tras di lomba Kaylee Filomene de Jongh a risibí su diploma di ‘Cum Laude’. El a slag komo e mihó di henter Liseo Boneriano, pa loke ta trata aña eskolar 2019-2020. Promé ku a entreg’é su regalonan i diploma, Barbara Sol kende ta unit directeur di Liseo Boneriano a dirigí palabra pa esnan presente.
“Nos ta hopi orguyoso di Kaylee ku e logro aki. 75 aña pasa un studiante a logra igual loke bo a logra awe. Kisas nunka mas ku algu asina ta sosodé. Abo ta bai disidí awor kon tur kos ta kontinuá. No ta fásil sali for di kas di mamanan, kaminda ámbos ta bai sinti instabil relashoná ku e kambio. 18 aña bo tabata na kas i diripiente bo ta bai studia afó. Bo por loke bo ke. Bida no ta stret. E tin subida i bahada. Na mama i tata mi ta bisa ku boso a hasi un bon trabou. Awor e yu ta bai studia afó i ta un kambio grandi. Bida ta bai kambia pa boso tur. Boso apoyo mester keda. E mester di boso pa e kurashi pa e kontinuá loke e ta bai pe,” unit direktor Barbara a bisa.
Despues a papia Ernest Comenencia teamleider di VWO. El a ekspresá ku e sa ku Kaylee por. “Mi sa ku bo por. Bo a demostrá ku bo meresé e titulo aki. No tin un hende ku ta hasi e kos aki mihó ku abo, pa por a ganabo,”entre otro Ernest a bisa. Despues Ernest a entreg’é un regalo i Kaylee a firma su diploma den presensia di entre otro mama i tata. Nòmber di mayornan ta Pedro i Denise de Jongh-Rekwest.


text:
Sra. Jessica Ras, coordinador di projecto formacion social ta den preparacion pa e grupo di hende muhe cu for di aña pasa a dicidi pa asina por bin cu instructor femenino pa asina cuminsa draai pa e grupo di SVT.
E ta bisa cu tin lista di hoben cu hopi animo pa cuminsa cu e trajecto. Pa awo nan tin 9 pa 10 aña bayendo cu e trajecto di formacion social. Nan mester a wak con por a trece algun cambio pa por haci esaki posibel.
Mirando cu henter e base ta pa hende homber, e acomodacion y logistica. Sra. Ras ta bisa cu henter e trajecto di hende muhe lo ta mesun cu locual e hende homber ta experiencia. “Nos ta cla pa e challenge y acepta persona di 18 te cu 24 aña di edad pa inscribi.”
E ta splica cu e ta bay tin su procedura y pa esnan cu kier mas informacion por yama na 522-5353 of check riba Facebook page SVT formacion social. Por yama pa ahci un cita y bay cerca nan.
Pa participa den e trajecto, e persona no mester tin passport Hulandes pero si un permiso valido. Tampoco ta obligatorio pa vacuna, pero ta recomenda pa tur hoben cu kier participa pa vacuna pa asina e ta mas safe. Ta keda bisa pa e hoben keda mantene su mes na regla y hygiene na e parti di bay tur weekend nan cas.
Pa finalisa, sra. Ras ta expresa riba e parti emocional di e formacion social. Nan ta trata cu esaki tambe, nan tin trahado social manera su persona cu por sigui duna guiansa na e parti emocional na e hoben cu ta sigui e trajecto.
Pa e parti di hende muhe, e ta bay bira mescos. Nan tin diferente instancia cu ta duna workshops, pa asina prepara e trahado social pa duna guiansa, pa asina keda duna interes y motivacion na e persona.


text:
Ya caba di luna pasa por a cuminsa mira e trend aki riba mercado internacional ora prijs pa bari di Diesel y Gasoline tambe a cuminsa baha. Gobierno di Aruba ta spera cu e trend aki por continua, cual lo ta na beneficio di tur.
Mercado internacional a recupera for di e shock inicial di prijs causa pa e inicio di guera na Ukrania, pero ainda ta ser afecta pa desaroyonan internacional.Ta premira un stabilisacion pa awo, mientrastanto Gobierno di Aruba lo sigui enfoca riba reduccion di dependencia internacional y desaroyo mas sostenibel posibel.


text:
Watakeli a kontinuá ku su racha viktorioso den divishon máksimo maskulino di Federashon Vòlibòl Kòrsou (Fevoko). E tim kampion di Kòrsou den un bon wega ayera, djadumingu 27 di yanüari 2019, a superá Stakamahakchi ku skor di 3-1.
E kampionato lokal di vòlibòl ku ta dediká na Dito Ravenstein, a kontinuá ayera ku vários enkuentro den sala Errol Rooi di Sentro Deportivo Kòrsou (SDK) na Brievengat. Tabatin tres enkuentro den klase A i dos wega den divishon máksimo.
Den un tremendo konfrontashon Watakeli a mantené su posishon na promé lugá den klase superior maskulino, ora ela gana atrobe di Stakamahakchi. E enkuentro tabata hopi emoshonante ku e tim kampion ganando e promé sèt ku 25-18. Stakamahakchi sinembargo a empatá e skor 1-1 ku triunfo di 25-23 den di dos sèt. Watakeli a rekuperá den di tres sèt ganando ku mesun skor 25-23 pa finalmente gana tambe e di kuater sèt ku 25-19.
Den e otro wega den divishon máksimo maskulino Xaverianen a gana den tres sèt di Titus. E parsialnan tabata: 25-18, 25-18 i 25-16.
Den klase A femenino Shuatanari a triunfá ku 2-1 riba Watakeli: 25-19, 23-25 i 17-15. Den mesun klas i kategoria Hurricane a superá Xaverianen 2-0: 25-13 i 25-11. Stakamahakchi den klase A maskulino a lucha duru pa por gana di Titus ku skor di 2-1: 24-26, 25-22 i 16-14.
E kampionato di vòlibòl ta sigui awenochi djaluna ku dos enkuentro den klase A: Shuatanari vs Xaverianen i Stakamahakchi vs Hurricane. Esaki nan ta den kategoria femenino.


text:
Oranjestad, Aruba (22 augustus 2022) – Alrededor di 4.47 am Aruba henter a keda sin coriente. N.V. ELMAR di biaha a mobilisa tur tecnico pa asina ta pendiente di e situacion. For di WEB Aruba N.V. a ricibi informacion cu ta debi na problema cu a surgi den nan planta a causa un black-out.
Pa mas o menos 6.30 AM N.V. ELMAR a wordo notifica door di WEB Aruba N.V. cu por a cuminsa suminstra coriente bek den algun area. Pos Chiquito, Balashi, Santa Cruz a ricibi coriente prome, sigui pa 6:55 am na e area di Paardenbaai. Pa 6.58 am naBubali y vecindario. Pa 7.15 am na e area di Palm Beach. Pa 7.23 am na e area di Paradera y Dakota a ricibi coriente.
Pa 8:06 am a surgi un biaha mas un problema den e planta di WEB Aruba N.V. cu a ocasiona un di dos black-out. Pa 8:50 am naBalashi, Pos Chiquito, Santa Cruz, un parti di Paradera, aeropuerto Reina Beatrix y vecindario, e area di high-rise hotels na Palm Beach a ricibi coriente, sigui pa 9:23 am na Pos Abao, Bubali, e area di low-rise hotels na Palm Beach, dr. Horacio Oduber Hospitaal, Tanki Leendert, Ponton y Shaba.
Pa 9:50 am un problema a surgi un biaha mas den planta di WEB Aruba N.V. cu a haci cu N.V. ELMAR a hay’e confronta cu un interupcion den distribucion di coriente den e area di Ponton, y pa 10:13 am den area di Tanki Leendert y Shaba. Nos tecniconan a keda “stand-by” pa asina cu WEB Aruba N.V. soluciona e problema, nos por sigui suministra coriente den e areanan afecta.
Pa 10:22 am na e area di Tierra del Sol, e area di Hotel, Oranjestad, Seroe Blanco, Ponton, Tanki Leendert y Shaba a ricibi coriente. Pa 10:47 am N.V. ELMAR a confronta interupcion den suminstro di coriente den Zandstraat den area di Djiespie’s. Esaki ta debi na un transformer na candela. Nos tecniconan a mobilisa pa atende cu esaki. Pa 10:53 am a cuminsa suminstra coriente na San Nicolas y pa 11:08 am na ful San Nicolas tabatin coriente. Pa 11:11 am e suministro di coriente a ser reestableci den tur area afecta, menos den area di Zandstraat. Pa 1:52 pm e suministro di coriente a wordo reestableci na Zandstraat.
Durante henter e proceso aki N.V. ELMAR a keda monitor e stabilidad y suministro di coriente, pa motibo cu e instabilidad di energia di WEB Aruba N.V. lo por afecta cliente di N.V. ELMAR.
For di e momento di e black-out nos tecniconan tabata den comunicacion constante cu WEB Aruba N.V.. Alabes N.V. ELMAR a percura pa mantene pueblo constantemente informa via su pagina di Facebook.
N.V. ELMAR ta gradici e comunidad di Aruba pa e pasenshi durante e interupcion den distribucion di coriente cu tabata fuera di nos alcance. Alabes N.V. ELMAR ta gradici su tecniconan y team completo cu a traha incansabel pa atende cu e black-out te ora cu e ultimo area afecta a wordo suministra bek cu coriente.


text:
Actualmente tin investigacion andando pa determina si tin gas y/of petroleo den subsuelo di Aruba su awanan teritorial. Recientemente a conclui cu, pa un sitio specifico, no tin indicacion cu tin mucho gas y petrolio. Pero tin mas sitio na unda test lo tuma luga pa determina si tin gas y/of petrolio, y si e ta rendabel pa exploitacion.
Si boramento ta rendabel, e beneficionan financiero pa Aruba por ta hopi halto. Di otro banda, boramento di gas y/of petrolio por tin diferente riesgo hopi serio pa nos medio ambiente.
Abo ta na fabor di boramento pa gas y/of petroleo den teritorio di Aruba?
*E encuesta ta sera. Resultado:
Abo ta na fabor di boramento pa gas y/of petroleo den teritorio di Aruba?
-
Si36.26%
-
No60.99%
-
Mi No Sa2.75%


text:
Parlamento di Aruba a aproba e ley di ortografia
Oranjestad – Dia prome di november 2018, Parlamento di Aruba a trata e ley di ortografia di Papiamento durante un reunion publico. E reunion a bay den un bon ambiente y casi tur parlamentario a hiba palabra pa haci pregunta y pa expresa nan pensamento y sintimento tocante ortografia y Papiamento en general.
Banda di 7 or di anochi, despues di un pauze largo, caminda mester a delibera cu e hurista presente con pa adapta e ley pa inclui e nomber na Papiamento, a aproba e ley di ortografia cu 20 voto pro y 0 contra.
Amienda aproba
Tabatin 3 amienda cu a wordo proponi. E prome dosnan, pa gobierno nombra un comision pa revision di e ortografia cada 5 aña of cada 10 aña, a wordo desaproba.
E amienda cu Parlamento a aproba unanimamente tabata e di tres amienda, cu ta trata e “citeertitel”, esta con bo ta referi na e ley. A dicidi cu por referi na e ley na Hulandes como “Landsverordening schrijfwijze Papiamento” y tambe na Papiamento como “Ordenansa nacional ortografia di Papiamento”.
Mocion aproba
Maske cu e topico tabata trata ortografia, esta e reglanan con pa skirbi Papiamento, tabatin hopi pregunta tambe tocante Papiamento den enseñansa. Tambe varios parlamentario a haci uzo di e ocasion pa trece un mocion dilanti. Tabatin 3 mocion cu a wordo aproba.
- E prome mocion ta pa urgi gobierno pa tur scol basico na Aruba por pasa examen di trafico na Papiamento na 2019.
- E di dos mocion ta pa urgi gobierno pa instala un instituto di idioma, introduci un diccionario splicativo y bin cu curso pa corector y traductor.
- Y e di tres mocion ta pa urgi gobierno pa institui un Academia di Papiamento hunto cu e islanan Corsou y Boneiro, cu lo tin e autoridad pa bin cu revision di e ortografia riba un base regular. E Academia lo mester consisti di expertonan conoci y reconoci riba e area di Papiamento.
Potret cortesia di MinFEC, Xiomara Ruiz-Maduro
Tanto Minister di Enseñansa, dr. Rudy Lampe, como Minister di Cultura, mr. Xiomara Ruiz-Maduro, tabata presente na e reunion pa por contesta pregunta di Parlamento. E presencia di e dos ministernan aki ta debi na e echo cu pa hopi aña e minister encarga cu enseñansa tabata esun cu tabata instala comision pa traha riba ortografia. Na 2015 a pasa e encargo ey pa Minister di Cultura.
Di parti di Departamento di Enseñansa, drs. Audrey Tromp-Wouters, coordinador di Proyecto Idioma den Enseñansa y lider di e grupo di trabou cu a traha riba e lista di palabra, tabata presente pa conseha Minister Lampe. Sra. Tromp a haya sosten di su colega linguista, drs. Juan Maduro y tambe di un grupo di experto cu a forma parti di e Comision di Ortografia, esta Ramon Todd Dandaré Mag. Ling., Pedro Velásquez y Evelyn Ruiz-Croes, di miembronan di e grupo di trabou cu a traha riba e lista di palabra, di ex-coleganan di Proyecto Idioma den Enseñansa y di miembronan di Fundacion Lanta Papiamento.
Cu aprobacion di e ley aki, Parlamento a oficialisa e ortografia cu enseñansa ta uzando caba desde 2009, despues cu e minister di e tempo ey, drs. Marisol Lopez-Tromp, a duna permiso pa cuminsa aplica e reglanan den enseñansa. Alabes e minister concerni a duna su aprobacion pa manda e version di 2009 pa Departamento di Legislacion y Asunto Huridico. Dos aña prome, esta na 2007, Parlamento ya caba a expresa su sentimento positivo pa aplica e reglanan di ortografia, anticipando e formalisacion legal.
Pa medio di esaki Departamento di Enseñansa kier a gradici tur e profesionalnan cu den transcurso di tempo a traha riba e reglanan di ortografia y e lista di palabra. Tambe tur parlamentario, tur minister y tur otro persona cu di un manera of otro a yuda haci posibel cu Aruba tin un ortografia amplia oficial na 2018.
Departamento di Enseñansa Aruba (DEA) kier informa publico cu por haya e reglanan oficial di ortografia y e lista di palabra riba e website www.papiamento.aw . Eyriba tambe por download e spelling checker y por bay na “busca palabra” pa haya sa con pa skirbi palabra.
Actualmente e lista di palabra ta consisti di mas o menos 17.000 palabra. E intencion ta pa den futuro sigui amplia e lista cu mas palabra y revisa e reglanan di ortografia si ta necesario.
Pa esnan cu ta prefera di haya e buki blauw den nan man, DEA ta informa cu esnan interesa por pasa busca un buki blauw libremente na e filial di DEA den e edificio di ex-Codemsa na Cumana (di dos piso parti panort), tanten cu tin den stock.
Scroll To Top
- March 2022
- February 2022
- February 2021
- October 2020
- December 2019
- September 2019
- August 2019
- May 2019
- December 2018
- November 2018
- September 2018
- August 2018
- July 2018
- June 2018
- May 2018
- January 2018
- September 2017
- April 2017
- March 2016
- February 2016
- May 2015
- February 2015
- June 2014
- May 2014
- February 2014
- April 2013
- March 2013
- February 2013
- March 2012
- February 2012
- December 2011
- November 2011
- August 2011
- July 2011
- February 2011
- August 2010
- July 2010
- May 2010
- April 2010
- March 2010
- February 2010
- January 2010
- November 2009
- October 2009


text:
Publiká riba 19 Mart 2021
WILLEMSTAD – Dia promé di mart último, riba fecha natal di defuntu sra. Ariadne Faries, Minister di Enseñansa, Siensia, Kultura i Deporte, sr Steven Croes, a proklamá pa e promé siman di mart di tur aña keda konsiderá komo “Siman Nashonal dediká na Arte den Skolnan di Kòrsou”. Esaki ta nifiká ku tur aña inisiando for di 2021 durante e promé siman di mart, skolnan ta implementá e proyekto “Mi kreashon ta sigui biba”. E proyekto ta enserá ku skolnan ta dediká atenshon na i siña di obranan riba tur aspekto di arte i ta stimulá muchanan pa nan mes deskubrí talento di arte den nan.
Gobièrnu di Kòrsou tin entre otro komo aspirashon pa stimulá kalidat di arte i kultura, salbaguardiá herensia kultural i motivá kreatividat artístiko i intelektual di nos pueblo. Arte ta nesesario i indespensabel den skolnan, komo ku esaki ta aportá entre otro na formashon i desaroyo kreativo di nos muchanan i ta un vehíkulo importante pa sostené siñamentu serka nos muchanan. Konsiderando esaki Minister di Enseñansa, Siensia, Kultura i Deporte ke ekspresá gratitut pa tur e trabounan desplegá pa sra. Ariadne Faries ku a sa di sostené e kontenido di enseñansa na Kòrsou di un forma kreativo pa medio di arte. Tur material eskolar ku sra. Ariadne Faries a ilustrá ta duna muchanan un sosten den nan siñamentu i ta stimulá nan fantasia.
Durante un bunita seremonia den seno chikitu, akompañá pa sernan kerí di sra. Ariadne Faries, Minister di Enseñansa, Siensia, Kultura i Deporte a ofisialisá e proklamashon akí i asina a inisiá e proyekto “Mi kreashon ta sigui biba”. Akshonnan konkreto di parti di e ministerio pa ku e proyekto akí ta:
Pa mas informashon di sra. Ariadne Faries i su arte por tuma nota di e website: https://curacao-art.com/artists/ariadne-faries/. Athunto un komplashon di potrèt na momento ku a dekretá e promé siman di mart komo Siman Nashonal dediká na Arte den Skolnan di Kòrsou.


text:
Recientemente Bureau City Inspector a huramenta tres funcionario como ‘Buitengewoon Agent van Politie’ trahando na Bureau City Inspector (BCI). Esaki ta nifica cu e personanan aki awo por duna boet na personanan cu ta tira sushi riba caya, of bandona cachonan. E tres persona ta trata, Miguel Wever, Roy Lacle, y Waldrick Willems.
Robby Rosel, PR di Bureau City Inspector, a splica cu nan tin e autoridad pa duna boet na esnan cu no ta mantene rond di nan luga limpi of ta tira sushi den mondi. Personanan cu ta doño di un cacho y ta neglisha of maltrata esaki, tambe por haya un boet. Pues tur locual cu tin di haber cu medio ambiente.
Pa e motibo aki, BCI ta haci apelacion na tur hende cu tin auto bieu riba caminda pa kita esaki, pasobra a cuminsa actua cu man duro entrante prome di juni. Ora cu kita auto, ta manda esaki pa Balashi y ta haya un boet. Robby Rosel a señala cu tin varios luga manera na Sabana Blanco, cu tin hopi auto riba caminda publico of acera.
Un otro tema di preocupacion ta e problema di cacho BCI ta bay traha cu Centro di Cacho. Nan ta preocupa pasobra tin rond di 40 mil cacho registra na Aruba cu ta riba caya. Ta pidi ciudadanonan pa tene comprension, pasobra ta un vehiculo nan tin y esaki por transporta solamente 10 pa dia. E cachonan recogi ta keda 10 dia na e centro y despues lo busca un doño p’e.


text:
Oro
Oro ta un elemento kímiko ku e simbolo di Au (latin aurum) anto ku e number atómiko di 79. E ta un metal hopi buská pa traha sen, goias, anto otro arte for di kuminsamentu di historia humano. E metal nativo ta okuri komo pida-pida den tera, anto den vanonan di depositonan natural. Menos komun e ta okuri den mineralnan komo komponente di tera, normalmente huntu ku tellurium. Metal di oro ta denso, moli, brilante anto hopi fasil pa traha kuné i puro. Oro puru tin un koló hel anto ta wordy tradishonalmente konsidera pa ta atraktivo, i ku ta mantene su kolo sin oksida den airu of awa. Oro ta un di e metalnan pa sen ku a sirbi komo un sibulo di rikesa anto balor dor di historia. Standartnan di oro ta e basis pa polisianan monetario. E tambe ta wordu mará na un variedat di simbolismonan i ideologia.bo por hanja oro kolo hel blancu I tanbe kolo kora . E pais nan ku bo por hanja oro ta Hulanda, Afrika, Surnam I Mexico. Pero kaminda bo por hanja oro ril anto hopi ta na Surnam ei nan tin mas tantu oro ku tur kaminda.


text:
The content originally appeared on: Diario
E realidad di polio ta mucho mas serio cu hende ta realisa
*Peliger pa personal den cuido cu no a vacuna contra Polio
*Polio ta un dolor destructur cu hende ta carga bida largo
ORANJESTAD (AAN) —Polio a bira un menasa creciente pa bida di hende na paisnan cu hopi tempo pasa a hiba un lucha pisa pa pone un fin na Polio pa medio di vacuna.
E palabra “polio” tabata inspira miedo panico den e tempo cu mi tabata mucha y mundo tabata en busca di un vacuna cu na 1952 Jonas Salk a entrega na mundo.
E miedo pa haya Polio tabata grandi sigur cerca mucha, aunke adultonan tambe tabata biba cu miedo.
E alivio di por a wordo vacuna tabata grandi y a pusha e dolor di Polio for di e lista di asuntonan mas importante di mi lista di preocupacionnan personal.
Hopi aña despues, tempo mi tabata ya un estudiante, Polio a bolbe presenta mi dilanti den persona di un amiga, cu a bira victima di Polio.
Su pia no a keda nunca normal y e no por a cana completamente normal tampoco. Pero loke tabata mas tristo tabata e hecho cu Polio a bira e enemigo mas grandi den su bida ya cu e resultado di Polio tabata cu e tabata tin problema pa acepta cu e no por a cana manera otro persona nunca mas.
E no tabata tin mester di yudansa pa e cana, pero ora e cana por a nota cu su pia tabata tin un problema, cu no tabata un problema pa ningun di su amigonan.
Poco poco nos a cuminsa realisa cu e pia tabata stroba henter su bida. E tabata un “Mucha cu a haya Polio”. El a keda manca no solamente na su pia pero pa hopi tempo e no por a realisa su propio capacidad.
Como su amigonan nos a demostre e su gran balor y su enorme talento pa e bira un tremendo profesional, loke finalmente el a bira tambe.
Pues Polio no ta un barera solamente pa e core hunto cu otro mucha, pero tambe pa hiba un bida feliz y normal.
E no tabata un caso unico. Mas bien e tabata uno di e hopi casonan di personanan cu a contagia cu Polio, cu a stroba nan di hari y disfruta di bida.
E tabata tambe uno di e ultimo casonan na su ciudad cu a wordo contagia y asina e preocupacion di Polio a parce di no tabata existi mas te na momento cu hende a wordo afecta atrobe.
Hende cu a nenga e vacuna of yiunan di mayornan cu tabata duna nan yiunan mal rato si nan bisa cu nan kier vacuna, a causa e regreso di vacuna na mundo.
Tin un grupo grandi di mucha, cu ta biba bou gara absoluto di nan mayornan, cu ta opina cu e mucha no mester wordo vacuna. Esaki ta haci cu e mucha no ta wordo vacuna.
Prome cu Covid-19 a drenta mundo ya e Organisacion Mundial di Salud a adverti pa e resultadonan di un grupo cu ta contra vacuna.
Tin persona cu pa nan religion ta nenga di permiti nan muchanan vacuna y asina ta condena nan na enfermedad horibel. Esaki ta deseo di Dios, Kende a entrega na dokternan e sabudiria pa desaroya remedi y vacuna?
Awe Polio pues ta menasa atrobe pero na un forma mas grave. Mundo Medico ta pidi hende pa vacuna.
Nan ta pidi biaheronan na paisnan caminda a registra polio, pa percura pa nan ta vacuna.
Personana cu ta traha den cuido y ta core e peligro pa wordo contagia, mester vacana.
E dolor grandi ta muchanan cu mayornan ta stroba di haya e defensa di nan salud manera a pasa tambe cu e vacuna contra Covid-19 cu a causa morto innecesario y a afecta tanto mucha.
Mester revisa ley pa haci husticia cu muchanan menor di edad. Mescos cu por persigui mayornan cu no ta actua como mayor y percura pa seguridad y bienestar di nan yiunan, mester persigui mayornan cu ta contra vacuna pa nan yiu.
Un persona, aunke cu e ta mayor di un mucha por condena e mucha pa biba manca resto di su bida?
Awe nos ta haci un yamada serio na tur mayor pa percura pa nan yiunan vacuna y por ta un mucha normal entre tur mucha normal.


text:
KOMUNIKADO DI KUERPO POLISIAL KÒRSOU: Tiramentu ku morto
WILLEMSTAD, Curacao — Djaluna 28 desèmber 2015, alrededor di 03.45’or mardugá, Sentral di Polis a risibí informashon ku na Blanquillaweg un kaso di tiramentu ku herido a kaba di tuma lugá.
E unidat polisial ku a bai na e sitio a topa ku un outo pará den e kaya ariba menshoná ku basta perforashon di bala i un hòmber ku no ta duna señal di bida.
For di un investigashon preliminar ku polis a realisá na e sitio a resultá ku un outo ku 3 okupante aden, dos hòmber i un mucha muhé menor di edat, a bai baha un di e okupantenan na kas den Blanquillaweg ora ku direpente 3 hòmber ku arma di kandela a sorprendé nan i lòs un kantidat di bala riba nan.
E okupante di e outo, K.M., di 21 aña di edat, a risibí herida di bala i a logra di sali for di e vehíkulo i kore bai for di e sitio en buska di ayudo den besindario . Shofùr di e outo a konsekuensia di e heridanan di bala a bin fayesé na e sitio.
Dòkter di polis a konstatá morto di e hòmber, Luigino Victoriano Martina, (Small V) nasé na Kòrsou 23 di mart 1987. Riba òrdu di fiskal di Ministerio Públiko a konfiská e kurpa sin bida di e víktima pa mas investigashon.
Riba F.D. Rooseveltweg ambulans a bin topa ku e víktima K.M. i a transport’é pa poliklínika na unda despues di risibí tratamentu médiko el a keda interná den hospital St. Elisabeth.
E mucha menor di edat ku tabata sintá patras den e vehíkulo a sali ileso for di e tiroteo aki. E investigashon den e kaso aki ta kontinuá.
Source: 721 news Rapper yui di korsou “Small v” asesina den Blanquillaweg


text: KRALENDIJK – Awe mainta Boneiru a risibí un áwaseru ku tabata yobe for di direkshon sùit. Esaki a pone ku laman a bira brutu na Malekon. Ta yama esaki un resake. Doñonan di boto chikí i boto ku tabata mara na waf, mester a los i bai afó riba laman, òf un sitio mas seif. Laman tabata bati na kosta i na algun sitio awa tabata subi kaya riba Malekon. Ta trata di un resake di sorpresa, debí ku no tabatin informashon di esaki. Informashon ofisial ku Radio Live 99.9 FM a risibí despues di kapitan di haf Gunther Flanegin, ta indiká ku tin hopi disturbio di awaseru awe riba Bonaire. Durante dia bientu lo yega te 30 kònòpi. Aktualmente no tin aviso pa boto chikitu, sinembargo mester keda monitòr esaki, Flanigin a bisa. Pa motibu di mal tempu ku ta pasa riba Bonaire i áwaseru for di direkshon sùit, por tin resake segun KNMI. Bientu di sùit lo kambia de bes enkuanto, sinembargo no ta pasa 10 kònòpi.


text:
Marchena Braves ayera, djasabra 4 di mei 2019, a pasa den sustu ora ku Groot Kwartier Stars Mangusa a bini djatras i empatá wega 7-7 den di seis inen. Den e sigiuente turno, esta di 7 inen, Braves a skor e kareda di gana: 8-7.
Federashon Beisbòl Kòrsou (Febeko) a sigui ayera ku e kampionato nobo di beisbòl dòbel A. E kompetensia ku ta patrosiná atrobe pa Aqualectra, a kontinuá den Stadion Johnny Vrutaal na Rif, Otrobanda.
Marchena Braves a sali brabu ku 4 kareda den promé inen. Despues di dos turno sin kareda, Groot Kwartier Stars a hinka 2 den di tres inen pa aserká te na 2-4.
Den di sinku inen Braves a skor 1 kareda i Kwartier 2 pa e skor bira 5-4 ketu bai na fabor dje tim di Marchena. Despues ku Marchena Braves a hinka 2 kareda mas den di seis inen, Kwartier a kontestá ku 3 den bòm di mesun entrada pa asina empatá e wega na 7 kareda.
E alegria serka Groot Kwartier Stars tabata sinembargo kòrtiku, pasobra Marchena Braves den di shete inen a bolbe tumba ventaha: 8-7. E wega a kaba ku e skor aki.
Picher Wernet a gana e wega pa Marchena Braves. Ela drenta den di sinku inen na lugá picher relevo Sille ku na su turno a remplasá Attaf ku anteriormente a relevá picher habridó Willems. Wernet den 1,2 inen di trabou no a pèrmití hit ni kareda na Groot Kwartier Stars.
Martijn a sobresalí na bate pa Marchena Braves. Ela dal 2 hit den 3 turno. Su kompañero Henrietta tambe a bati 2 hit pero den 4 turno.
Pa Groot Kwartier Stars picher pèrdèdó a resultá De Windt ku a drenta wega den di seis inen. Ela pèrmití 1 kareda i 1 hit den 1,1 inen di trabou. Picher habridó tabata Martina ku den 5,2 inen a pèrmití 7 kareda riba 8 hit.
Daal i Adamus tabata e mihó bateadónan pa Marchena Braves. Daal a kaba ku 3 hit den 4 turno i a sòru pa hinka 3 kareda ku su hitnan. Adamas a dal 2 hit den 3 turno na bate.


text:
E ciere cu Venezuela ta wordo prolonga regularmente a base di un decreto desde 2019 momento cu Venezuela unilateralmente a cera frontera. Prome Minister Evelyn Wever-Croes a duna di conoce cu Gobierno di Aruba a dicidi di prolonga ciere di frontera cu 6 siman mas pa motibo cu no ta kere cu ta prudente awo pa habri e fronteranan. Aruba ainda no a recupera di e efectonan hopi devastador di Covid 19. Hopi ciudadano no a yega na e nivil di nan entrada prome cu Covid. Esaki ta un motibo pa cua a dicidi di mantene e fronteranan cera mirando tambe cu den pasado, debi cu e fronteranan tawata habri, hopi Venezolano a drenta nos pais y no a bay mas. Sinembargo, Gobierno di Aruba ta contemplando si pa habri e frontera maritimo pero bou condicionnan hopi estricto.
Entre otro, solamente cierto material so por wordo transporta for di Venezuela pa Aruba. Condicionnan cu lo wordo anuncia pa asina tanto autoridadnan Venezolano y Arubano por controla prome cu e barco sali y yega. Un barco cu viola e condicionnan aki, entre otro si trece productonan cu no ta permiti of trece personanan sin status legal na Aruba, ta wordo prohibi pa drenta wafnan di Aruba.Prome Minister a duna di conoce cu e condicionnan aki ya a wordo negocia den pasado. Gobierno di Aruba ta purbando pa haya e Gobierno di Venezuela na mesa pa yega na e palabracionnan aki pa mira cu sikiera por yega na habri pa transporte maritimo.
Di e manera aki por importa productonan na prijsnan mas abou for di Venezuela bou di e condicionnan estricto. Autoridadnan Venezolano, lamentablemente, Prome Minister a indica, no ta mustra mucho interes pa e topico aki. “Di parti di Aruba, nos lo sigui haci nos esfuerso maximo pa e apertura maritimo pa solamente importacion di productonan por bira posibel pa awo”. Prome Minister a indica cu den un fase mas adelanta, lo sigui evalua e momento oportuno pa habri frontera pa buelonan directo entre Aruba y Venezuela. Na e momentonan aki, buelonan pa Venezuela por wordo realisa via otro paisnan entre otro Panama, Republica Dominicana y Colombia. Tambe, den Reino Hulandes tin e exigencia di visa pa ciudadanonan Venezolano drenta Aruba.


text:
Dialuna 3 di mei, Patido MEP a lansa un otro candidato nobo riba su lista pa eleccion 2021. Un candidato cu tambe ta comparti e vision di Movimiento Electoral di Pueblo, MEP. Shannon Henriquez no ta un persona desconoci na Aruba. Aruba por a conoce Shannon su trabounan di liderazgo structura y excelente anteriormente. Y awe, Shannon, ta e prome candidato femenino cu a wordo lansa, e candidato nobo number 5 cu a wordo lansa riba lista di MEP.
Shannon Mariangela Henriquez tin 44 aña di edad, y ta mama di 3 yiu homber. Shannon ta bin di un famia humilde y trahado, cu a forma su caracter di balentia y determina.
“Mi tin suerte den bida di por bisa cu ami a lanta den un cunucu, planta y cosecha door di mi padushi. Mi ta agradecido di unda mi ta bini y mi ta agradecido di por a studia aki na Aruba mes. Mi a bishita Colegio San Jose y Colegio San Antonio Mavo, ambos na Santa Cruz. Despues di esaki mi a siguii Colegio Arubano. Mi ta orguyoso di a sigui profesionalisa mi mes na Aruba Hotel School y di e oportunidadnan cu mi a haya. Tambe mi ta orguyoso di eherce mi trabounan den loke mi a studia cual ta den e ramo di Recurso Humano. Pa e ultimo 10 aña mi a eherce mi trabounan den e ramo aki den sector priva”.
Shannon a duna di conoce cu for di jong su famiia a sostene e Partido di MEP y asina e mes a yuda durante varios campania. Su pasion ta riba tereno di Recurso Humano, na unda e hende ta central y aki ta na unda Shannon ta sinti su mes identifica cu Partido MEP. Su vision ta pa lucha pa igualdad pa e ser femenino tanto den e area di labor, salario y pocision y pa tin oportunidad di progresa.
“Mi ta kere den e hende muhe y su potencial, mi kier wak mas hende muhe den posicionnan clave na Aruba. Mi persona ta identifica mi mes cu e filosofia di MEP, cu ta un Partido cu ta boga pa e hende ta central, sigur den e momento aki di Pandemia cu mundo y nos pais Aruba ta enfrentando. Pues na mi opinion MEP a demostra cu cada ciudadano di nos pais ta central. Mi ta convenci cu e hende mester haya su trato igual y mester ta central. Esaki ta mi experencia diariamente den mi area di recurso humano. MEP a demostra cu e ta un Partido cu por traha na momento di un crisis, tanto un crisis financiero manera Gobierno a encontra ora nan a cuminsa goberna, como e crisis di salud mundial, cu ta e pandemia cu nos ta aden. Poco Partido por haci esaki, facil pa goberna den tempo bon pero bo mester tin curashi y balentia pa por goberna den temponan menos bon”, Shannon a duna di conoce.
Shannon ta expresa su admiracion pa nos Prome Minister Evelyn Wever-Croes kende ta un hende muhe cu a sa di maneha e pais aki den su peor crisis financiero y a maneha e pais den un pandemia cu a asota mundo henter.
Shannon Henriquez: “Mi ta felicita nos Prome Minister y lider di mi Partido, pa kende mi tin admiracion grandi pa su balentia, sabiduria, su curashi y determinacion pa saca nos pais for di e situacion aki. Mi tin tur confiansa den esaki. Mi ta termina pidiendo e pueblo di Aruba pa su sosten pa mi persona den mi carera politico cu ta cuminsa awe. Mi ta pidi tur ciudadano pa vota consciente riba dia 25 di Juni venidero. P’esey, vota pa Movimiento Electoral di Pueblo, y ami ta conta cu bo voto. Cu bo nos ta avansa y cu Shannon Abo tambe por conta!”
Lider di MEP, Evelyn Wever-Croes den nomber di Partido MEP ta yama Shannon bon bini riba e lista victorioso y prestigioso pa Eleccion 2021.